text:
Mu buzima busanzwe iyo uhuye n’umuntu kandi akaba aribwo bwa mbere uhuye nawe ni byiza ko umugaragariza imyifatire myiza kabone n’ubwo waba ufite imyifatire iruhije mu gukundwa.
Iyo ,mumaze kumenyana
Mumaze kwemeranya ubushuti muba mugomba gukomeza kuganira no kubwizanya ukuri by’umwihariko iyo muri kumwe nk’iyo mwasohokanye cyangwa umwe yasuye undi ningombwa ko muhuza kubyo muri kuganira kuko bishobora kuba byabafasha gutera imbere no kugirana inama zitandukanye.
Ntabwo ari byiza ko umwe yibanda ku ruhande rwe gusa ngo yumve ko icyo avuze aricyo atagomba kuvuguruzwa ahubwo bagomba kujya inama kuri buri kimwe cyose.
Kandi nanone ntabwo gusohokana cyangwa gusurana aba ariwo mwanya wo kwishimisha gusa ahubwo mugomba no kwibuka kuganira kubyo mubona byaba bitagenda neza mu rukundo rwanyu.
Umusore cyangwa inkumi ugiye gushaka inshuti nyanshuti cyangwa umukunzi ntabwo yakabaye areba uburanga buhanitse cyangwa ubutunzi cyangwa se kugendera kubyo abandi bavuga kuko ibyo byose ni ibirebeshwa amaso ya bugufi nyamara tutazi ko ibyo byose bishobora kurangira vuba.
Ahubwo urukundo nyarwo ruba mu mu mutima imbere. Amafaranga n’ubutunzi ni nk’umuyaga, uhuha rimwe mu kanya ukabura.
Basore namwe bakobwa mukundana urukundo nyakuri mutabeshyanya kuko bizabahesha ishema mu bandi, yaba abababona ndetse n’aho muba kdi bizatuma ababubaha.
Ikindi kandi niba mukunda by’ukuri ntimukabihishe kuko iyo umwe aterekana ko akundana n’undi hashobora kuzamo agatotsi ko kuba umwe atizera undi bitewe nuko ashobora kuba yakwibaza impamvu undi atamumurikira inshuti ze cyangwa ngo yemere ko bakundana.
Love is a God given gift to all mankind.Icyo benshi bita URUKUNDO muli iki gihe,bibabaza imana cyane.Usanga hafi kuli 99%,icyo bita urukundo biba biganisha ku busambanyi kandi imana ibitubuza.Ntabwo imana yaduhaye sex kugirango tuyikoreshe mu gukora ibyo itubuza.Imana yaduhaye sex kugirango tuyihe umuntu umwe gusa tuzabana binyuze mu mategeko.Millions and millions z’abantu basambana,ntabwo bemera ko ari icyaha kizatuma batabona ubuzima bw’iteka muli paradizo dutegereje.Ntacyo bimaze kwishimisha akanya gato,hanyuma ukazabura ubuzima bw’iteka muli Paradizo kandi ntuzazuke ku Munsi w’Imperuka.Nukugira ibitekerezo bigufi cyane.


c: text/html

text:
Bagenda ibirometero bisaga 7 bagana aho bategera imodoka
Abaturage bo mu Murenge wa Butare mu Karere ka Rusizi, baravuga ko bagenda ibirometero bisaga birindwi bagana aho bategera imodoka kuko umuhanda w’abahuzaga n’utundi turere wangiritse cyane imodoka zitakibasha kuhagera.
Barasaba Ubuyobozi bw’Akarere ndetse n’Intara y’Iburengerazuba muri rusange ko bwabafasha uyu muhanda ugakorwa, ngo kuko basa n’ababa mu bwigunge ndetse n’ubuhahirane bwagabanutse hagati y’umurenge wabo n’indi mirenge baturanye.
Karangwa Alphonse utuye muri aka gace agira ati "Aha nta modoka ikihagera tujya gutegera i Nyakabuye tuvuye Butare, kandi kuhagera ubanza gukora urugendo rw’amasaha arindwi n’amaguru. Ni ikibazo gikomeye cyane twaburiye umuti Leta ikwiye kudufasha.”
Nyirasafari Francoise yungamo, asobanura ko ikibazo cy’umuhanda gituma bakena kuko ibyo beza bitabasha ku gera ku isoko. Yifuza ko ubuyobozi bwabafasha bukabakorera umuhanda ku gira ngo bave mu bwigunge.
Ati "Umurenge wacu ni icyaro kubi, turi mu bwigunge. Hari n’ubwo bavuga ko ku masoko ibiciro byakwiyongera, ariko tubona ntakuntu byazamuka n’ ibyo tweza bitabasha kugera ku isoko. Nibadukorere umuhanda.”
Umuyobozi w’Akarere ka Rusizi Harerimana Frederic, avuga ko nubwo bafite gahunda yo gukora uyu muhanda ngo si ibya none cyangwa ejo ngo kuko batarabona ubushobozi. Cyakora ngo baratanga icyizere cy’uko ubushobozi nibuboneka uzakorwa.
Yagize ati” Ntabwo none aha turibubwire abaturage ngo umuhanda turawukora uyu munsi cyangwa ejo. Ahubwo icyo tubabwira ni uko umuhanda uri muri gahunda z’akarere natwe turawubona nk’umuhanda ukenewe uvana umurenge mu bwigunge ukarushaho kuvana umusaruro w’ibyo baba bahinze bikagera ku isoko.”urasaba amafaranga bitewe n’imiterere yawo turacyashaka ubushobozi nibuboneka tuzawukora.”
Uyu muhanda uhuza Umurenge wa Butare n’indi mirenge ngo ufite ibirometero bisaga 20, ni kimwe mu bi korwa abatuye uyu murenge bifuje ko bakorerwa kurusha ibindi kugira ngo bave mu bwigunge.

robotstxt: allowed

filter: keep


text:
Itegeko ry’ umuryango ryo muri 2016 riha abashingiranywe ububasha bungana mu gucunga umutungo w’ urugo nyamara bamwe mu bagabo ntirabyumva baracyagendera ku muco wa kera aho umugabo ariwe wafatiraga urugo ibyemezo byose bikaba ari kimwe mu bitiza umurindi ihohoterwa rikorerwa mu ngo rihitana abarenga 40 buri mwaka
Humanity and inclusion yahoze ari Handcap international binyuze mu mushinga wayo wo kurwanya ihohoterwa yatangaje ko igiye gufatanya na gahunda y’ umugoroba w’ ababyeyi kurwanya ihohoterwa rikorerwa mu ngo dore ko ari nyirabayazana w’ ibibazo byinshi byugarije umuryango nyarwanda.
Mu kiganiro nyuguranabitekerezo uyu mushinga wagiranye n’ abanyamakuru kuri uyu wa 30 Gicurasi 2018 wagaragaraje ko kimwe mu bitera ihohoterwa ryo mu ngo ari uko abagabo batarumva ihame ry’ uko gucunga umutungo w’ urugo bireba umugabo n’ umugore.
Etienne Uwimana n’ umugore we Xaverine Mukamurenzi batuye mu murenge wa Gihango wo mu karere ka Rutsiro mu buhamya bahaye itangazamakuru bavuze ko bashyingiranywe hagashira imyaka itatu babanye. Nyuma yayo umugabo akajya abona amafaranga nk’ ibimbi 30 ku munsi yose akayatsinda mu kabari agataha akubita umugore we bikagera ubwo yahukana kuko umugabo yari yaragurishije akagurisha n’ amategura y’ inzu batuyemo amafaranga yose akayanywera.
Xaverina yagize ati “Ibi byose umugabo yababwiye ni ukuri. Gusa icyo nababwira muri make ni uko ubu tubanye neza nyuma y’ uko handcap yaje ikatwigisha gucunga umutungo w’ urugo. Aho tugiriye muri handcap barakurikiranaga bakatubaza amafaranga twabonye bakanatuba uko twayakoresheje bigatuma tudasesagura”
Umuyobozi w’ umushinga wa Humanity and inclusion wo kurwanya ihohoterwa Karangwa Charles yavuze ko bagiye guhugura abahuzabikorwa bakajya bajya mu mugoroba w’ ababyeyi bagafasha ingo zibanye mu makimbirane kuyasohokamo.
Karangwa Charles uhagarariye umushinga wa Huminities and inclusion wo kurwanya ihohoterwa
Yagize ati “Umugoroba w’ ababyeyi tubona ari ikintu kiza cyakabaye gifasha ingo zibanye mu makimbirane kuyasohokamo, ariko ihohoterwa rikorwa mu ibanga bikazamenyekana amazi yararenze inkombe. Mu minsi iri imbere turateganya guhugura abahuzabikorwa bacu bakajya bajya mu mugoroba w’ ababyeyi bakigisha abaturage ihohoterwa icyo aricyo tukarikumira”
Uyu mushinga wafashije ingo zirenga 1 300 zari zibanye mu makimbirane zibasha kuyasohokamo mu gihe cy’ umwaka umwe. Uyu mushinga ukorera mu turere tubiri gusa Rutsiro na Gasabo bitewe n’ amikoro adahagije.
Imibare itangwa na polisi y’ u Rwanda igaragaza ko buri mwaka nibura abantu 47 mu Rwanda bapfa bazize amakimbirane yo mu ngo. Uretse izi mfu kandi haniyongeraho ikibazo cy’ abana bata ishuri bakajya mu bihanda no gukoresha ibiyobyabwenge byose biturutse ku ihohoterwa ryo mu ngo.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Family Violence iterwa ahanini nuko abantu banga gukurikiza amahame (principles) dusanga muli Bible.Imana isaba abantu bashakanye gukundana,kubahana no kwihanganirana.Iyo abantu bashakanye,imana ivuga ko baba babaye "umubiri umwe" (Genesis 2:24).Ariko aho kumvira ayo mahame,usanga bashwana,bagacana inyuma,bagasuzugurana,bakarwana ndete bakicana.
Urugero,mu Rwanda,muli uku kwezi,havuzwe abagabo 4 bishe abagore babo.Muli Mexico,hicwa abagore 7 ku munsi.Muli make,isi yose ifite ibibazo kubera ko abantu banga gukurikiza ibyo Bible idusaba.Bakibeshya ko ubuzima gusa ari gushaka ifaranga.Balicana,bararwana,barasambana,...Kugirango abantu babane neza mu mahoro,umuti ni umwe gusa.Ku munsi w’imperuka uri hafi,imana izakuraho abantu bose bakora ibyo itubuza.Nguwo umuti wa Family Violence.


text:
Gushyirwaho ikimenyetso cy’Imana ihoraho Kubera intambara ikomeye yabereye mu ijuru hagati ya Kristo na Satani, yatumye mu ijuru haba imitwe ibiri : abayobotse Imana bitwa abamalaika bera, naho abayobotse Satani bitwa abadaimoni. (Ibyahishuwe 12:7). Satani amaze gutsindwa aracibwa, ajugunywa mu isi, yibasira ikiremwa muntu, maze agusha umuntu mu cyaha cyo …Ibikurikira
Uncategorized
HITAMO NEZA
“Dore uyu munsi ngushyize imbere ubugingo n’ibyiza, n’urupfu n’ibibi…. Uyu munsi ntanze ijuru n’isi ho abahamya bazabashinja, yuko ngushyize imbere ubugingo n’urupfu, n’umugisha n’umuvumo. Nuko uhitemo ubugingo, ubone kubaho wowe n’urubyaro rwawe” Gutegeka 3:15;19 “Nimugaruke bana basubiye inyuma mwe. Ni ko Uwiteka avuga. Kuko mbabereye umugabo kandi nzabakuramo umwe mu …Ibikurikira
IMYAKA 1335 (Danieli 12:12)
Tumaze kubona ko Danieli avuga ko nyuma y’igihe ikizira cy’umurimbuzi kizamara, uzategereza akamara iminsi 1335 ari we uhirwa. Mu wa 1798 Ubupapa buhirimye, amahirwe yari akiri imbere. Iherezo ry’imyaka 1335 riraboneka : 508 + 1335 = 1843. Muri uwo mwaka wa 1843, ni ho ubutumwa bwa malaika wa mbere muri …Ibikurikira
Akamaro k’amakara y’intusi (eucalyptus)
Aya makara y’intusi umurimo wayo ni ukunyunyuza imyanda iri mu mara. Amakara y’ibiti afite umumaro mwinshi mu murimo wo kuvura, aho ubwo bushobozi bushingiye ni mu kunyunyuza imyanda. Byaba binyuze mu kuyanywa cyangwa kuyarambika ahari kukubabaza ku ruhu, amakara afite ubushobozi bwo gutāngīra uburozi n’imbuto z’indwara, ndetse n’amazi mabi aboneka …Ibikurikira


text:
Bamwe mu baturage batuye mu midugudu ibiri yo mu tugari twa Pera na Nyange two mu murenge wa Bugarama wo mu karere ka Rusizi bavuga ko bahangayikishijwe cyane n’uwiyita umwuzukuruza wa Rukoro wahoze ari umutware uri kubasaba kuva ku butaka batuyeho ngo kuko ari ubwe.
Ubuyozi bw’uyu murenge bwo butangaza ko bwasesenguye iki kibazo busanga abaturage batuye aha hantu mu buryo bwemewe n’amategeko.
Ni abaturage batuye mu midugudu ibiri ari yo Misufi wo mu kagari ka Nyange ndetse n’umudugudu wa Majyambere wo mu kagari ka Pera ni mu murenge wa Bugarama w’akarere ka Rusizi, bari gusabwa kwimuka mu masambu batuyemo ngo ahabwe abuzukuru b’uwahoze ari umutware witwaga RUKORO, akaba aribo bari gushora aba baturage mu manza ndetse bakanabasaba ko bava mu masambu bafitiye ibyangombwa by’ubutaka bya burundu .
Aba baturage bavuga ko ubuyobozi bw’umurenge wa Bugarama bwabasabye kuzana ibyangombwa by’ubutaka mu rwego rwo gusuzuma niba koko aho hantu barahatuye mu buryo bukurikije amategeko, ngo nyuma aba baturage baje gutungurwa no kubona nimero z’ibyangombwa by’ubutaka bwabo ari zo abo kwa Rukoro bifashishije bajya kubarega mu rukiko bashinjwa kwigabiza amasambu yabo.
Umunyamabanga nshingwabikorwa w’umurenge wa Bugarama Ntivuguruzwa Gervais we avuga ko bakurikije isesengura bakoze kuri iki kibazo ngo basanze aba baturage ubutaka batuyeho babufite mu buryo bwemewe n’amategeko bityo ko ibyo abo mu muryango wo kwa Rukoro bari gusaba bisa n’ibidashoboka kuko ngo bifuza guhabwa amasambu adatuweho ariko nayo afite abo abaruyeho ndetse ngo umuturage wese ufite aho atuye akakwa ubutaka bwo ku irembo ndetse no mu gikari agasigirwa agace gato gusa kangana n’ahateretse inzu.Uyu muyobozi yanagaragaje ko bo badashobora gufata umwanzuro wo kwimura abaturage benshi gutyo mugihe abari kubarega bafite aho batuye bityo ko iyo hagira uwo mu muryango wo kwa Rukoro wagaragaza ko adafite aho kuba uwo yafashwa gutuzwa aho kwimura abaturage batuye imidugudu ibiri yose.
Ibibazo by’amasambu akunze kuburanwa n’abiyita ko bakomoka ku bari abatware batwaraga agace runaka bikunze kumvikana hirya no hino mu Rwanda gusa mu minsi mike ishize, bisa n’ibyahawe umurongo kuko muri Werurwe 2018 ubwo Perezida Paul Kagame yatangizaga umwiherero w’inzego z’ibanze yavuze ko bene ibyo bibazo by’ubutaka bikwiye kujya bikemurwa mu buryo bwa politiki hadategerejwe inkiko.


text:
Ishusho y'uburezi mu Karere ka Ngororero 2017
AMAFOTO Y'AMASHULI YA 9YBE NA 12YBE MURI NGORORERO
IZINDI NYANDIKO WAKWIFASHISHA MU KUMENYA UKO AMASHULI AHAGAZE MU KARERE KA NGORORERO
- MUDASOBWA IMWE KU MUNYESHULI Bisome hano
- AMAKURU YOSE KU BIGO BY'AMASHULI BYO MURI NGORORERO Soma ibikurikira
- IBIGO BY'INCUKE Soma ibirimo
- ABAYOBOZI B'IBIGO BY'AMASHULI ,AHO BIHEREREYE KU BIPIMO BYA GPS Soma ibikurikira
- IBIGO BY'AMASHURI Y'IMYUGA BYO MU KARERE KA NGORORERO kanda hano
AHO WAKURA AMAKURU AREBANA N'UBUREZI
Ministeri y'uburezi
Urubuga rwa REB
Urubuga rwa WDA
Kaminuza y'Urwanda


text:
Impamvu udakwiye kureka kujya mu rusengero guterana
Muri iyi minsi dufite abakristo basigaye basuzugura kujya mu rusengero guterana, ugasanga ahanini baragira inzitwazo zitandukanye( abapasitori bigisha igihe kirekire, baririmba basakuza cyane, nta muntu wanyegereye, barampunze, n’ibindi byinshi) hanyuma bakumva ari byiza kujya basenga bonyine ntibamenyeko baba bahunze kugirana ubusabane n’Imana.
Impamvu ikomeye cyane abakristo bahunga urusengero , ni uko baba barakomerekejwe n’abandi bakristo. Bigakura bikubaka urukuta rwo guhitamo kubaho wenyine.
Niba wararetse cyangwa inshuti yawe yararetse kujya mu rusengero guterana , izi mpamvu 6 zikwiye gutuma ureka uwo muco mubi wo kutajya guterana, ahubwo ukongera kugirana ubusabane n’Imana.
1.Itorero ni umubiri wa Kristo:
Itorero ryari mu mugambi w’Imana. Yesu yaritangaje mbere y’uko ajya ku musaraba. “Nanjye ndakubwira nti ‘Uri Petero, kandi nzubaka Itorero ryanjye kuri urwo rutare, kandi amarembo y’ikuzimu ntazarishobora.”(Matayo16:18) . Yesu yakundaga kuvuga itorero nk’inzira y’ibanze yafasha isi kumenya ubutumwa bwiza. Yesu niwe mutwe w’itorero twe tukaba ibiganza n’ibirenge bye. “Ni we Mutwe w’umubiri, ni we Torero kandi ni we Tangiriro, ni imfura yo kuzuka mu bapfuye kugira ngo abe uwa mbere uhebuje byose”(Abakolosayi1:18)
Kwanga kujya mu rusengero ni ukwanga gahunda y’ingirakamaro yo kuzana ubwami bw’ijuru ku isi.
2. Umwuka wera adusaba gukora no kuba hamwe
Bibiliya ivugako igihe tuvutse ubwa kabiri tuba duhujwe n’abandi bakristo bavutse ubwa kabiri , Umwuka wera akadufasha kugirana ubusabane na buri mukristo. Pawulo yabwiye Abefeso ati: “mugire umwete wo gukomeresha ubumwe bw’Umwuka umurunga w’amahoro.”(Abefeso4:3)
Kwanga kugirana ubwumwe n’abakristo ni ugusuzugura umurimo w’Umwuka wera.
3. Imana ikoresha ibikomeye abantu bunze ubumwe kuruta abantu bari bonyine
Mu isezerano rya kera, Umwuka Wera wakoreye bwa mbere mu gihugu cya Isirayeli, no mu bantu bari bafite imihamagaro yihariye cyangwa ibindi bakoze bazwiho. Ariko muri ibi bihe bishya, umwuka aba muri buri mukristo wizera, kimwe n’itorero ryunze ubumwe rikoreshwa ibikomeye.
Yesu yabwiye abigishwa be ko bazakora imirimo iruta iyo yakoze akiri mu isi. “Ni ukuri, ni ukuri, ndababwira yuko unyizera, imirimo nkora na we azayikora ndetse azakora n’iyiruta, kuko njya kwa Data.”(Yohana14:12)
Iyo itorero rifite ubuzima rishobora kunguka byinshi, rikabasha guhuza no kwigisha ubutumwa bwiza abana, urubyiruko, abubatse… bakabasha no kuzana abazimiye ku Mana . Ibi byose ntiwabasha kubikora wiyicariye iwawe wenyine.
4.Imbaraga z’Imana zisukwa mu itorero , si k’ umuntu uri wenyine
“Nuko aha bamwe kuba intumwa ze, n’abandi kuba abahanuzi, n’abandi kuba ababwirizabutumwa bwiza, n’abandi kuba abungeri n’abigisha, kugira ngo abera batunganirizwe rwose gukora umurimo wo kugabura iby’Imana no gukomeza umubiri wa Kristo”(Abefeso4:11-12)
Abantu bamwe bakomerekejwe n’abayobozi b’amatorero baba bumva badashobora kuzongera kugaruka imbere y’abashumba cyangwa abavugabutumwa ariko mu itorero niho Imana yashyize abantu bafite impano zitandukanye kugira ngo bubake itorero. Batyazanye kandi umuntu akwiye gukora nkukorera Imana, atari abantu arebaho.
Ni byiza kuva mu itorero ridafite ubuzima, ukihutira gushaka itorero rishya aho ubasha gukoresha impano yawe ukavuga ubutumwa.
5. Mu itorero tuhigira urukundo no gukora imirimo myiza
“kandi tujye tuzirikana ubwacu kugira ngo duterane ishyaka ryo gukundana n’iry’imirimo myiza. Twe kwirengagiza guteranira hamwe nk’uko bamwe bajya bagira, ahubwo duhugurane kandi uko mubonye urya munsi wegera, mube ari ko murushaho kugenza mutyo.”
Igitabo cy’Abaheburayo cyandikiwe itsinda ry’abakristo b’Abayuda batekerezaga kureka imyizerere yabo kubera gutotezwa. Bamwe muri bo bagiye bareka kugaruka mu itorero guterana ariko Pawulo yababwiyeko bakwiye guterana ishyaka ryo gukundana n’iry’imirimo myiza.
Abantu babaho mu bwigunge akenshi ntabyiringiro baba bafite ahubwo abantu bafitanye ubumwe barakomezanya bagaterana imbaraga, bakaberana inyunganizi.
6. Kuva mu itorero kuko wahakomerekeye, si umuti wo gukira
Ushobora kuvugako ugiye kure y’abantu ngo uhe umwanya Imana ariko bibiliya ivugako umubano wawe n’Imana ujyana n’uko ubana n’abandi. Yohana yaravuze ngo: “Uvuga ko ari mu mucyo akanga mwene Se, aracyari mu mwijima na bugingo n’ubu.”(1Yohana2:9)
Abantu bashobora kuba baragukomerekeje ariko nanone Imana izakoresha abantu kukomora. Ntukwiye kwemerera ibikomere by’ahahise ngo bigushyire mu nguni ya wenyine. Hitamo kubabarira, wihanganire ingaruka wagize kandi ukomeze gukundana.
Ntukwiye kuva mu itorero , kuko niho hantu hashobora gutuma ugirana ubusabane n’Imana kandi ukahigira gukora imirimo myiza, gukomezanya no guhumurizanya, kandi hakaba umwanya mwiza wo kuba mu muryango w’abana b’Imana.
Sophie @agakiza.org


text:
Nyuma yuko Mutesi Jolly abaye Miss Rwanda,Umusore witwa Niyonzima Eliel Sando yanyarukiye kuri Facebook maze n’agahinda kenshi avuga ko yafashije cyane Mutesi Jolly kugera ubwo yambiswe ikamba bityo akaba agiye gushyira hanze kata zose ngo zikoreshwa mu irushanwa.
nyuma y’amagambo menshi cyane yanditse Mutesi Jolly yaje nawe gukoresha Instagram,maze agira icyo avugwa kubyari byavuzwe na Niyonzima Eliel abenshi bita Eliel Sando,mu magambo ya Sando yari yavuze yumvikanishaga ko umubyeyi wa Miss Jolly afite agahinda kubera umwana we yabaye Miss Rwanda bidaciye mu mucyo na gato,ibi byose Miss Jolly yabihakanye yivuye inyuma ahubwo aganisha ku kwerekana ko Eliel Sando yabitewe no gushaka kwigira Manager we kandi Jolly atabishaka.
Nyuma y’ibi byose wari kwibaza uti ese ni gute Eliel Sando yishyize mu mwanya wa Manager wa Jolly? cyangwa yagereranyaga n’Imbaraga yakoresheje mu rugendo rwo kuba Nyampinga kwa Mutesi Jolly akumva ariwo akwiye ? cyangwa ukibaza uti ” baba bari babyumvikanye nyuma Miss Jolly akaza kumuhinduka,bityo Eliel agatangaza ibyo yise ukuri nk’uwihimura?
Ibi byose wakibaza ariko waba wiganiriza reka dufate ibyo tubona,tujyendeye ku butumwa YEGOB ifite hano bugaragaza ko umubano wa Eliel na Mutesi Jolly wari ufite imbaraga cyane ,mu gihe Jolly yahatanaga muri Miss Rwanda 2016,ibi turabishingira ku butumwa bugufi bandikiranye ” aho Miss Jolly yasabaga ELiel ko yamusanga mu rugo kuko yumvaga arwaye.maze Eliel amusaba ko yamurangira akajyayo,,,ikigaragara cyo nuko yagiyeyo kuko MIss Jolly yaje kumwandikira amushimira ati”Thanks for everything,ndishimye” tugenekereje ati”urakoze kuri buri kimwe (utamenya niba aricyo yamuhaye cyangwa ari uko yamusuye),ndishimye.
Ubundi butumwa bushimangira umubano wa Eliel na Miss Jolly n’ubwo Jolly yandikiye Sando amusaba Airtime,avuga ko yakennye ndetse yigurije(ntiwamenya niba hari amafaranga Sando yari yamubikije cyangwa se hari ayo bakoreshaga bombi yigurijeho) gusa icyo ubu butumwa bushimangira n’uko Sando ashobora kuba yaramuhaye iyo Airtime ndetse akamubuza kujya yiguriza, ukurikije ibi wakibaza uti niba koko mbere yuko Jolly aba miss sando atari manager we nyuma Sando agasanga za Airtime yatanze yaragokeraga ubusa bityo bikamubabaza maze agahitamo kwandika ya magambo yise kata ngo zikoreshwa muri Miss Rwanda.
Ikindi kigaragaza ko Eliel yatakaje imbaraga zitoroshye kugira uyu mukobwa atorwe n’amagambo yandikiranye n’umwe mu nshuti ze nyuma yuko uwo mukobwa yaramaze kuvuguruza ibyo yanditse kuri Facebook,inshuti ye yamwandikiye imubwira ko umukobwa amurangije(amusebeje) ……. ko ntabimenyetso yari bubone,maze Sando ati” ntawe ujya unsebya,gus kwari ukugira mbohoke,,,,gusa narinziko birangira anyihakanye nk’uko Petero yihakanye Yezu” n’ukuvuga umubano we na Jolly mbere y’uko aba miss wari nk’uwa Petero na Yezu w’Inazaleti.
Birashoboka ko Eliel Sando atishimiye kutaba Manager wa Nyampinga Mutesi Jolly bitewe n’ingufu yabonaga yari yaramutakajeho wenda zirenze n’amafaranga na Airtime,kuko niba ibyo gufasha Jolly kugira abe miss Rwanda 2016 yarabivuze yirara ntabwo ibyo aribyo byari kuriza Miss Jolly ko umuntu yirariye ko yamufashije,cyane ko butumwa yagiranye n’inshuti ye ikaba n’inshuti y’umuryango wa Jolly yamwandikiye imubwira ko Jolly yarize ndetse n’umuryango we ugaeterwa agahinda n’ibyo yatangaje kuko ngo ibyo yakoze asa n’uwurije igiti Jolly ,amaze kugera mu bushorishori urangije uragitema.


text:
Bari mu gihirahiro nyuma yo kubwirwa ko aho bakoreraga bazahavanwa
Abashigajwe inyuma n’amateka bo mu Karere ka Gasabo bafite impungenge z’uko bashobora kuzajyanwa kure y’umujyi, nyuma yo kubwirwa ko igishanga bakoreragamo bazakimurwamo.
Byinshi mu bihangano by’aba babumbyi biri ku muhanda uva ku Kinamba werekeza i Kibagabaga, ku muhanda uva mu Gacuriro werekeza ku Kacyiru ahitwa kuri “Maman Sportif”.
Bakora ibihangano byiganjemo amavasi, imitako n’imbabura. Baje gukorera muri ako gace nyuma yo kubuzwa n’ubuyobozi bw’Umujyi wa Kigali gucururiza ibihangano byabo mu mujyi rwagati, aho bacururizaga mu Kiyovu no kuri “Ecole Belge”.
Aho bimukiye ngo barahashima kuko ari ku muhanda babona abaguzi ku buryo bworoshye kandi begereye igishanga bakuramo ibumba.
Mpongano Hamada, uri muri Koperative yitwa abakomezamwuga yo mu Gacuriro, mu murenge wa Kinyinya, avuga ko bahangayikishijwe no guhora basiragizwa.
Agira ati “Aha bahatwohereje ari mu nkengero z’umujyi ariko ntacyo hadutwaye kuko niho tubona abaguzi bahita ku muhanda.”
Aha bashyizwe naho ntibazahamara kabiri kuko ari mu gishanga giherereye mu Mudugudu w’Urukundo, Akagari ka Kamatamu, mu Murenge wa Kacyiru.
Umukuru w’umudugudu w’Urukundo, Butare Emmanuel, avuga ko yari yabatije ahari hateganyijwe kubakwa ibiro by’umudugudu ngo babe bahakorera kuko kubaka ibiro mu gishanga bari babyangiwe.
Ati “Twari twahahawe na Maman Sportif ngo tuhubake ibiro by’umudugudu ariko kubera ko ari mu gishanga, abashinzwe imyubakire batubwira ko bidashoboka. Nabaye mpabatije rero ariko muri gahunda yo kubuza abantu gukorera mu bishanga, umurenge uraza urahabakura.
Munyarukundo Shabani, ukuriye imiryango yashigajwe inyuma n’amateka mu Karere ka Gasabo, akanayobora Koperative y’ababumbyi “Modern potery” ihakorera, avuga ko mu bubumbyi harimo inyungu ariko kutagira aho gukorera hatuje bituma hari abadatera imbere.
Ati “Muri koperative umubumbyi ashobora kubona inyungu y’amafaranga asaga ibihumbi 100Frw, ku buryo yamufasha kubona ibyo umuryango we ukeneye. Ikibazo dufite ni aha dukorera kuko aha ducururiza, ejo ubuyobozi buvuze ngo bugiye kuhashyira ubusitani, bwahatwirukana.”
Remy Norbert Duhuze, Umuyobozi w’ishami rishinzwe amabwiriza agenga ibidukikije no kurwanya ibihumanya ibidukikije mu Kigo cy’igihugu gishinzwe kurengera ibidukikije (REMA), avuga ko kuhakorera ari byo bitemewe ariko kuhacukura ibumba babifitiye uburenganzira byo ntacyo bitwaye
Ati “Ikibazo cya bariya rero bafite ibindi bikorwa bahakorera nko kuhabumbira no kuhatwikira. Ibyo nibyo bitemewe mu gishanga. Naho ubundi batwaye ibumba bakajya gukorera ahandi nta kibazo bashobora kugira.”
Nyirabahire Languida, Umuyobozi w’Akarere ka Gasabo wungirije ushinzwe imibereho myiza y’abaturage, atangaza ko ibyo bibazo ababumbyi bahuye na byo ubuyobozi bwigeze bumenya ariko akabizeza ko nibabishaka bakaganira bazabashakira ahandi.
Ingingo ya 83 y’Itegeko rigena uburyo bwo kurengera, kubungabunga no guteza imbere ibidukikije mu Rwanda, ivuga ko nta nyubako cyangwa ibikorwa by’ubucuruzi bigomba gushyirwa mu bishanga byaba ibyo mu mijyi cyangwa mu Byaro.
Iyi ngingo ivuga ko igikorwa cyose cyangwa inyubako byemerewe gushyirwa muri metero 20 uvuye ku nkombe z’igishanga.


text:
Minisiteri y’ uburinganire n’ Iterambere ry’ Umuryango irimo gutegura isomo ry’ uburinganire rizajya ryigishwa abanyeshuri biga mu mashuri y’ imyuga n’ ubumenyi ngiro.
Umukozi wa MIGEPROF ushinzwe guteza imbere uburinganire Nkundimfura Rosette yavuze ko iryo somo rizafasha abanyeshuri cyane cyane b’abakobwa guhindura imyumvire no gusobanukirwa ko nta murimo wagenewe abahungu gusa utakorwa n’abakobwa, nk’uko benshi bakunze kubyishyiramo bikabadindiza.
Ngo bizanafasha no mu bukangurambaga abayobozi b’ibyo bigo bazageza ku babyeyi batandukanye, bigatuma umubare w’abakobwa biga imyuga n’ubumenyingiro wiyongera.
Nkundimfura anavuga ko mu rwego rwo gushyira mu bikorwa iyo gahunda yo kwimakaza uburinganire mu mashuri y’imyuga n’ubumenyingiro, hakwiye gushyirwaho ishuri ryihariye ry’abana b’abakobwa kuko bigaragara ko ntayahari kandi nyamara akenewe.
Yagize ati “Turimo kureba niba dushobora kubona ishuri ry’abana b’abakobwa ryiza bita (School of Excellence) rigashyirwamo ibikoresho rikanashyirwamo amashami bitirira ko ari ay’abagabo n’ibikoresho bigendana nayo”.
Ibyo byagarutsweho mu nama yahuje Ikigo cy’Igihugu cyigisha imyuga n’ubumenyingiro WDA, n’abahagarariye MIGEPROF, ikaba yari igamije kwigira hamwe uburyo bwo guhindura imyumvire ku bana b’abakobwa bikigaragara ko batitabira amashuri y’imyuga cyane.
Muri iyo nama hanafatiwemo umwanzuro wo gukora ubukangurambaga ku babyeyi, ndetse no ku bana, bagasobanurirwa ko imyuga n’ubumenyingiro ari inzira ikomeye cyane y’iterambere kuko umwana wayize iyo avuye ku ishuri atandukanye n’uwize amateka.
Nkundimfura ati “Iyo umunyeshuri arangije amashuri y’imyuga n’ubumenyingiro, nk’ubwubatsi, ubukanishi, amashanyarazi, umuha umurimo ujyanye n’ibyo yize akawutunganya. N’iyo abonye ubushobozi bwo kwihangira wa murimo abigeraho agatera imbere akanatanga n’akazi. Bivuze ko viziyo 2020 twifuza ntitwayigeraho imyuga n’ubumenyingiro idahawe ingufu.”
Umuyobozi ushinze kwimakaza ihame ry’uburinganire mu kigo gishinzwe gushyira mu bikorwa imyigishirize y’imyuga n’ubumenyingiro (Rwanda Polytechnique) Golden Bamwine yavuze ko gahunda yo guhugura no gutegura kwigisha abayobozi b’ibigo kwimakaza iryo hame ry’uburinganire ari ngombwa, kubera ko inyigo zagiye zikorwa zagaragaje ko umubare w’abana b’abakobwa ukiri muto cyane muri ayo mashuri.
Asanga ishuri ryihariye ryiyongera ku ryari risanzwe i Nyanza ari ngombwa, kugira ngo rifashe abakobwa kwiga iyo myuga bisanzuye, ribarinde ibibaca intege.
Umuyobozi w’Ikigo cy’imyuga n’ubumenyingiro cya APAPE Gikondo Ndahiriwe Ezechiel, avuga ko iyo arebye abanyeshuri barangiza amasomo mu bijyanye no guteka, akenshi asanga muri 40 harimo abahungu 2 gusa.
Nawe ashimangira ko ubukangurambaga ku buringanire bukenewe, kuko imyumvire y’uko hari amasomo y’abakobwa n’ay’abahungu by’umwihariko mu kigo abereye umuyobozi ikigaragara.
Nubwo ariko harimo gukorwa ibishoboka ngo abana b’abakobwa biyongere mu mashuri y’imyuga, ntibikuraho ko n’abahungu bakwiye kwiga ibyitirirwa abakobwa nko guteka, gusuka, bagomba kubyitabira kandi bakabikora neza.
Src: KigaliToday
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Amatora y’abayobozi bashya b’Itorero ADEPR (Biro Nyobozi) yabaye kuri uyu wa 17 Werurwe 2018, yitabiriwe n’abantu 63 bagize inama rusange y’Itorero ADEPR, bafatashe imyazuro itandukanye.
Rev. Karuranga Ephrem yatowe ku mwanya w’Umuvugizi; Rev. Karangwa John aba Umuvugizi Wungirije; ku mwanya w’Umunyamabanga Mukuru hatowe Pasiteri Gatemberezi Muzungu Paul; Umuyobozi w’Imari n’Ubukungu aba Umuhoza Aurelie naho Pasiteri Ntaganda Jean Paul atorerwa kuba Umujyanama mu by’Ubutegetsi n’Imari.
Rev Karuranga yatangaje ko yizeye ko imirimo batorewe igiye kwihuta kuko bazaba bafite ibyo baheraho byakozwe mu nzibacyuho yari imaze amezi icyenda.
Yagize ati “Impinduka igiye kubaho ni uko bagenzi bacu bashya bagiyemo natwe abo basanzemo tugiye gukomeza ariko noneho dufite aho duhera, imirimo rero izarushaho kwihuta no kugenda neza.”
Rev. Karuranga yavuze kandi ko bagiye kwihutira guhindura amategeko ADEPR igenderaho kuko harimo atabereye umuryango muri iki gihe.
Ati “Mu byo twemeje muri iyi nteko rusange harimo no guhindura amategeko mu buryo bwihuse cyane. Amategeko ahari ntwabwo navuga ko yujuje ibyangombwa; hari atabereye umuryango mu gihe tugezemo kandi aranatubangamiye; hari ayahinduwe ariko ntiyasohoka mu buryo bwemewe mu igazeti ya leta. Ubu rero mu buryo bwihuse birasaba gutekereza no kubihuza n’amategeko abereye umuryango.”
Abitabiriye Inteko Rusange yatoye Biro Nyobozi ya ADEPR banemeje ko abapasiteri bagera kuri batandatu bashyirwa mu kiruhuko cy’izabukuru, barimo Rev. Rurangirwa Emmanuel wayoboraga Ururembo rw’Amajyaruguru.
Rev Karuranga yavuze ko ari icyemezo cyafashwe mu bushishozi bwa Biro Nyobozi, ko kibazo kindi gihari ahubwo bashimirwa ko bakoze neza.
ADEPR ifite gahunda yo kunoza umubano n’indi miryango, izindi nzego n’abafatanyabikorwa kugeza ubu bamaze kuba benshi aho ngo izakingura amarembo kuko idakeneye kwifungirana.


text:
Amandazi arimo indium
Ibikoresho
- Ifarini udukombe 4
- Isukari garama 200
- Umunyu ¼ y’akayiko
- Ikiyiko 1 cya capa mandazi
- Amagi 2
- Amata ½ l
- Akayiko gato ka vanilla ushyushyanya n’amata
- Beurre ibiyiko 3
- Amavuta yo gukaranga
- Ibishishwa by’indimu warapye
Uko bikorwa
- Shyira ifarini mu gisorori kinini wongeremo isukari n’ibishishwa by’indimu warapye
- Ongeramo umunyu n’ikiyiko cya capa mandazi uvangishe ikanya
- Koroga amagi 2 anoge neza
- Yasuke muri rwa ravunge wongeremo na butter wayengesheje uvangishe ikanya nini ikomeye
- Bimaze kwivanga noneho uvangisha intoki ugenda wumva ko yanoze neza
- Sukamo amata cyangwa amazi ½ y’agakombe
- Bivange ukoresheje intoki binvemo pate inoze
- Yipfundikire uyishyire ahantu imare iminota 20
- Yishyire ku mezi uyikatemo amandazi ushaka
- Camutsa amavuta ushyiremo amandazi yawe amaze gushya hose uyarure
Gracieuse Uwadata


text:
Benshi bari bazi ko umusore w'umunyarwanda witwa Bright Patrick waririmbye; 'Imbohe', 'Umucunguzi', 'ID' n'izindi zinyuranye ari we watangije Hiphop-Gospel mu Rwanda, gusa kuri ubu hamenyekanye amakuru avuga ko Aime Uwimana yatangiriye umuziki mu njyana ya Hiphop, akaba yaratangiye kuririmba iyi njyana mu mwaka w'1995. N'ubwo yatangiye umuziki ari umuraperi, Aime Uwimana yaje kuva muri iyi njyana, gusa avuga ko ayikunda cyane ndetse ngo ajya anyuzamo akarapa n'ubwo atabikora kenshi.
REBA HANO AIME UWIMANA AVUGA UKO YATANGIYE UMUZIKI ARIRIMBA HIPHOP
Aime Uwimana uri mu bahanzi nyarwanda bakunzwe cyane mu muziki wo kuramya no guhimbaza Imana, ni umukristo umaze imyaka 25 yakiriye agakiza. Kuva atangiye kuririmba mu 1994 yaba ku giti cye ndetse no mu matsinda atandukanye amaze kwandika indirimbo nyinshi cyane. Indirimbo yanditse zageze hanze zigera hafi ku 100 ariko izo yanditse ubariyemo izitaratunganyijwe muri studio ndetse n'izindi zitigeze zijya hanze, zose hamwe zirarenga 100.
Aime Uwimana yakoze indirimbo zitandukanye zagiye zikundwa cyane harimo; Muririmbire Uwiteka, Ndi umwana mu rugo kwa Data, Ngwino mukiza twibanire, Mon refuge, Iminsi yose, Urwibutso, Inkovu z'urukundo, Naba mpumirije, Umurima w'amahoro, Nyibutsa, Une Lettre d'amour, Ninjiye ahera, Ku misozi yose (Sinzi ukuntu ibigenza), Urakwiriye gushimwa n'izindi nyinshi zirimo imizingo y'indirimbo zo mu gitabo agenda asubiramo. Kugeza uyu munsi Aime Uwimana amaze gukora imizingo (Albums) igera kuri zirindwi.
Aime Uwimana yahishuye ko yatangiye umuziki aririmba injyana ya Hiphop
Aime Uwimana avuga ko mu mwaka w'1995 ubwo yari akiri mushya mu muziki, yaririmbaga injyana zinyuranye zirimo na Hiphop. Mu ndirimbo yakoze za Hiphop harimo 'Mwami Yesu urazi ko ngukunda' na 'Fiesta'. Mu kiganiro aherutse kugirana n'abanyamakuru, Aime Uwimana yagize ati: "Ni cyera cyane numvaga nshaka gusogongera kuri style zose, bamwe bazi Fiesta ariko hari n'iyasohotse mbere yayo yitwa Mwami Yesu urazi ko ngukunda, turapa muri worship team. Ni cyera cyane."
Aime Uwimana yaje gusobanukirwa injyana ye asa nk'uteye umugongo Hiphop
Aime Uwimana avuga ko iyo utaramenya injyana yawe uvanga injyana nyinshi, ngo ni ko nawe byamugendeye agitangira umuziki. Ngo yahaye producer we kugira ngo akore 'mastering' ya album ye, nuko amubwira ko akivanga injyana nyinshi. N'ubu Aime Uwimana avuga ko ajya anyumaza akarapa. Yagize ati: "Iyo turi gusubiramo indirimbo cyangwa turi mu rwenya hari igihe ndapa ariko ntabwo biza vuba kuri stage kandi si uko ari bibi ahubwo hari n'igihe byazaza wenda ariko ngera ahantu nkumva hari ahantu nisanga cyane (...)."
Yabajijwe niba azatungurana mu gitaramo cye akaririmba Hiphop, asubiza agira ati: "Kereka nanjye bintunguyeho gato (Yakubise igitwenge). Ku bijyanye n'icyo avuga ku njyana ya Hiphop muri iyi minsi, Aime Uwimana yavuze ko kuri we injyana zose nta kibazo ati: "Pawulo aravuga ngo muririmbe indirimbo zihumetswe, nta na hamwe batubwira injyana. Ugiye kuvuga injyana nibaza ko waba ugiye ku ruhande rwa Bibiliya. Bibiliya nta na hamwe itubwira injyana dukoresha. Abisirayeli bakoreshaga injyana zijyanye nabo, Dawidi yarabyinnye kugeza igihe imyenda imuvaho,.."
Icyo Aime Uwimana avuga ku baraperi barapa bifata ku gitsina
Abaraperi benshi usanga iyo barimo kurapa, bikora ku gitsina. Aime Uwimana asanga bidatangaje ku baraperi bakora umuziki usanzwe, icyakora yavuze ko ari amahano kubona umuraperi uhimbaza Imana na we atangiye kujya aririmba yifata ku gitsina. Ibi asanga atari umuco ukwiriye kuranga abahanzi bakora umuziki uhimbaza Imana. Yagize ati:
Wenda icyo ntekereza gusa, ukora Hiphop,..injyana yose umuntu akora ayikore nk'umukristo. Hari igihe usanga umuntu arimo kurapa ugasanga arakora kuri sex, sinzi ko mujya mubibona, hari igihe bibacika. Kubera ko wenda nk'abantu benshi bakora hiphop hano tumenyereye iyo ajya kuyiga bayigira kuri bariya bandi bazimenyereye bo hanze nka Amerika cyangwa handi,..ibyo bakora bo, warangara kubera ko ari bo ureba cyane, atari uko yabikoze abishaka kubera ko ari bo areba cyane yarangara agasanga arimo kurapa afata kuri sex (ku gitsinda), ugasanga nk'umukristo si byo byagakwiriye kuko hari message uriya aba atanga, natwe hari message dutanga.
Aime Uwimana avuga ko kuri we injyana zose ari kimwe. Yamaganiye kure amakuru avuga n'abatari bacye ko Rock na Hiphop byaturutse ikuzimu. Yagize ati: "Nta kibazo na kimwe ngira ku njyana iyo ari yo yose. Ubu ngubu ni hiphop igezweho, mu gihe gishize bavugaga rock, ngo rock zaturutse ikuzimu. Oy! Njyewe ntekereza ko indirimbo iyo ihumetswe n'Imana ikayiguha mu njyana runaka, injyana iyo ari yo yose wayikoresha, ni uko mbyizera. Kandi nizera ko ari ko na Bibiliya ibivuga. So nikanzamo ka Hiphop nagakora ntacyo byantwara. "
Aime Uwimana ageze kure imyiteguro y'igitaramo yise 'Hari amashimwe'
Aime Uwimana agiye gukora igitaramo gikomeye yise 'Hari amashimwe Live Concert' kizaba tariki 14/10/2018 mu Ihema rya Virunga ribarizwa muri Kigali Conference and Exhibition Center ahazwi nka Camp Kigali guhera Saa Kumi n'imwe z'umugoroba. Yabwiye Inyarwanda.com ko intego nyamukuru y'iki gitaramo ari ukuramya Imana kugamije kuzana abantu kuri Kristo no guha abantu umwanya uhagije wo kuramya Imana byimbitse bagasabana nayo hakabaho guhembuka kw'imitima.
Muri iki gitaramo Aime Uwimana azaba ari kumwe na Simon Kabera na True Promises. Kwinjira muri iki gitaramo itike izaba ari amafaranga 5,000Frw ahasanzwe n'amafaranga 10,000Frw mu byicaro by'imbere ku bazagura amatike mbere. Abazazigurira ku muryango ku munsi w'igitaramo, hazabaho impinduka kuko itike izaba igura amafaranga 10,000Frw ahasanzwe na 15,000Frw mu byicaro by'imbere. Iki gitarami kizarangwamo indirimbo zitandukanye harimo izanditswe na Aime Uwimana zakunzwe cyane ndetse n'iz'abandi baramyi batandukanye.
Simon Kabera azaririmba mu gitaramo cya Aime Uwimana
True Promises nayo izaririmba muri iki gitaramo cya Aime Uwimana
REBA HANO AIME UWIMANA AVUGA UKO YATANGIYE UMUZIKI ARIRIMBA HIPHOP
Igitaramo Aime Uwimana agiye gukora
REBA HANO AIME UWIMANA AVUGA UKO YATANGIYE UMUZIKI ARIRIMBA HIPHOP


text:
Guverineri w’Intara y’Iburasirazuba, Fred Mufulukye avuga ko gusangira umuganura byongera kubaka ubumwe bw’Abanyarwanda.
Yabitangaje ku wa Gatanu tariki ya 3 Kanama 2018, ubwo hizihizwaga umunsi ngarukamwaka mu gihugu w’Umuganura, umuhango wabereye mu gihugu hose Abanyarwanda basangira ku byo bejeje.
Guverineri Mufulukye muri uyu muhango yifatanyije n’abaturage ba Katabagemu mu karere ka Nyagataremu kuwizihiza, yabibukije ko ufasha Abanyarwanda kunga ubumwe bwabo.
Agira ati “Iyo dusangiye umuganura twongera kubaka ubumwe bwacu kandi ni nabwo dufata ingamba zo kongera umusaruro uruta uwo twaganuye”.
Guverineri yashimiye abaturage bo muri aka gace kuba badashonje, anabasaba kurushaho gukora cyane baharanira gushaka icyarushaho kubateza imbere mu gihe igihugu gifite ubuyobozi bwiza.
Ati “Iby’ibanze turabifite, dufite ubuyobozi bwiza n’umutekano… nta cyatubuza gukora cyane ngo twiteze imbere, nta muturage ushonje aha Katabagemu turabibashimira”.
Mu kwizihiza uyu munsi mukuru w’ umuganura,Guverineri Mufulukye n’abandi bayobozi bahaye abana amata n’umutsima banasabana n’abaturage basangira amafunguro n’ibyo kunywa.


text:
Hari ku cyumweru taliki ya 3/05/2015 mu ma saa tatu ya mugitondo, ninjiye mukigo kimwe cy’Abihayimana ahitwa Kicukiro ya Kigali (Soeurs de Saint François d’Assise) ku buryo butunguranye nsanga hagiye kuberamo inama y’ishyaka P.S Imberakuri ryiyita ko riri muli opposition igice cya Mukabunani Christine uyu wasimbuye Me Ntaganda Bernard prezida-fondateur waryo amaze kugambanirwa agafungwa; aliko mu by’ukuri rigendera mu kwaha kwa FPR dore ko riri no muli forum y’amashyaka yemewe na FPR.
Nagize amatsiko rero ninjira muli icyo cyumba gitoya kicayemo abantu batarenga 30 ngo b’abayoboke baturutse mu gihugu hose. Ibyari binjyanye aho nabaye mbyihoreye dore ko nta nuwambajije uwo ndiwe.
Tumaze kwicara, nk’umuntu utari uzi Gahunda kandi ngamije kumva no gukurikirana iby’iyo nama, narategereje nk’abandi, Prezidante w’ishyaka ariwe Mukabunani aba arahagurutse arasuhuza ati dore uko Gahunda y’uyu munsi iteye:
1. Kwugurana ku byerekeye Iterambere ry’Igihugu
2. Kwugurana ku byerekeye Imbuga nkoranya-mbaga
3. Mugusoza turashyikiriza Certificats k’Urubyiruko rurangije mu ishuri rya Politiki n’Imiyoborere myiza.
– Ubwo twatangiye twinjira muli za débats, hazamo ibyerekeye uburezi, kwishakira imilimo n’ibindi byinshi ntarondogora nduzi ko kwari ukurangiza umuhango hagamijwe gutangariza abanyarwanda kuli televiziyo Umwanzuro uvuga ku byerekeye Art.101 y’Itegeko-nshinga, no kugabana udufaranga FPR ibajugunyira ngo bakunde bavuge ko mu Rwanda hari démocratie isesuye kandi ishingiye ku mashyaka menshi.
– Icyantangaje nshaka kubabwira rero, banyarwanda,banyarwandakazi, ni uko Umwanzuro nyamukuru w’iyo nama wabaye kwemeza ko ishyaka P.S Imberakuri riri muli opposition, igice cyemewe na Leta ya FPR ryemeje ko Itegeko-nshinga ryahinduka Prezida Paul Kagame akongera kwiyamamariza umwanya wa Prezida wa Republika muli 2017.
– Icyababaje bamwe muli abo bayoboke rero ni uko iyo ngingo itari ku rutonde rwa gahunda y’uwo munsi byongeye kandi ntigaragare no mu tuntu n’utundi….yewe nta nuwigeze ayijujuraho!!
Nyuma y’isaha imwe televiziyo nyarwanda yari imaze gutangaza uwo mwanzuro navuze haruguru, dore ko nta n’ikindi gitangazamakuru kiba kemerewe kugera aho ayo manama ateranira ; aliko ibyo byose kubera igitugu cya FPR n’abakuru b’amashyaka ari mu kwaha kwayo byitwa ko bakorera abanyarwanda (abayoboke) n’abandi bose muli rusange, babashukisha udufaranga babaha nyuma ya buri nama kugira ngo bakunde bemeze ko art.101 y’itegeko-nshinga ihindurwa. N’ikimenyimenyi, hari umugabo witwa Jackson urebye wo muri fpr wagendaga agorora aho batavuze uko bishakwa kandi ingirwa Mukabunane iri aho ikanuye amaso.
Inama irangiye bagiye mu matsinda yaho baturutse kugira ngo bagabane udufaranga baba bagenewe na rpf aho buri mu partisan wa Mukabunane witabiriye inama yahabwaga 5000frw. Abatari batumiwe baje ari abavumba bahise basohoka barigendera.
Ibyo FPR ikabikora nanone izenguruka igihugu cyose isinyisha impapuro ku ngufu abaturage, amashyirahamwe anyuranye ngo bemere bandikire Inteko Ishinga Amategeko bayisaba ko igomba kwemeza Ihinduka ry’Itegeko-nshinga kugira ngo Prezida Paul Kagame azongere yiyamamarize umwanya wa Prezida wa Republika muli 2017. Amakarito n’amakarito yuzuye izo mpapuro bakikorera bakajyana I Kigali mu nteko nshinga- mategeko ngo ni ibyifuzo by’abaturage, Yewe Inteko iragowe ! yo izemera kwikorera umusaraba itazageza aho ijya! Tubitege amaso!
Banyarwanda,banyarwandakazi, twoye kwiroha mu rwobo turureba, umuntu umwe siwe kamara! Igihe kirageze kandi Ibihe bihora bisimburana iteka, Kagame nawe rero namugira Inama yo kumenya ko ntawe ugenda asize ibitenga byuzuye,ni igihe cyo gusigasira isimburanwa k’ubutegetsi binyuze mu mucyo.
Mugire Amahoro.
Byanditswe na: A. Ben NTUYENABO
KIGALI-RWANDA.


text:
Ibi byuya rero bigira impumuro mbi iyo bihuye na zimwe muri bacterie ziri ku mubiri wawe bigatuma ukunyuzeho wese cyangwa se nawe ubwawe wumva ko ufite impumuro itari nziza, ikindi kandi si ngombwa ko umubiri wawe ubira ibyuya ngo wawe ubwawe ubyumve, hari n'ubwo ubira ibyuya ariko ntibigaragare inyuma.
Gusa ikindi twavuga nuko kubira ibyuya binuka bitaba kuri buri wese, biterwa n’impamvu zitandukanye cyangwa se n’imiterere ya buri muntu ndetse hari n’indwara yitwa hyperhidrose, iyi ni indwara mbi ituma uyirwaye abira ibyuya muri bimwe mu bice by’umubiri we cyangwa se umubiri wose.
Iyo biramutse bihuye na za bacterie twavuze haruguru rero ni bwo havamo ya mpumuro idasanzwe ku buryo abatabasha kuyihanganira cyangwa se abo ikoza isoni bahitamo kwifashisha imwe mu bibavu ihumura neza kugira ngo ya mpumuro mbi ibashireho, gusa ubushakashatsi bwagaragaje ko iyi mibavu nayo ishobora kuba intandaro ya kanseri zitandukanye. Iyi ndwara yitwa hyperhidrose rero na yo iri mu bice bibiri ari byo:
Hyperhidrose primaire: Irangwa no kubira ibyuya cyane cyane mu kwaha ndetse no mu ntoki
Hyperhidrose secondaire: Iterwa na zimwe mu ndwara zitandukanye zirimo za diabete, kuba umuntu ageze mu za bukuru, ndetse na za infections zitandukanye bigatuma umuntu abira ibyuya umubiri wose ku buryo bukabije ari nabyo bivamo ya mpumuro mbi mu gihe ibyo buya byahuye na bacterie ziri ku ruhu rw’umuntu.
Iyi ndwara yo kubira ibyuya ndetse binuka rero ngo igira zimwe mu ngaruka mbi ku bayirwaye zirimo: guhora bigunze, kurakazwa n’ubusa, kwitakariza icyizere kuko baterwa ipfunwe no kujya mu bandi batose kubera ibyuya byinshi n’ibindi.
Dore rero igisubizo ku bazahajwe n’ibyuya ndetse binuka
Umuti kuri iki kibazo rero ni umwe gusa kandi woroheye buri wese ni ugufata indimu ubundi ukayikatamo kabiri ubundi ukayisiga ahantu ukunda kugira ibyuya kuruta ahandi, igitangaje cy’indimu rero nuko yifitemo acide citrique ifite ubushobozi bwo kwica bacterie ziba ku ruhu rw’umuntu ku buryo n’iyo wabira ibyuya wayisize udashobora kugira impumuro mbi kuko za bacterie ziba zapfuye.
Iyo umaze kwisiga ya ndimu rero uba uretse kwambara ho gato kugira ngo ise n’iyumira ku mubiri wawe ubundi yamara kuma ukambara ukikomereza imirimo yawe. Numenyera gukoresha indimu buri munsi ntaho uzongera guhurira n’impumuro mbi iterwa n’ibyuya uba wabize aho kugira ngo uhore witera imibavu nayo itera indwara ya kanseri.
Src: amelioretasante.com


text:
Category: INKURU Z’URUKUNDO
Imwe mu myitwarire umukobwa ashobora kugira, atayihindura akazavamo umugore mubi
Aug 31, 2018
Hari imico umuntu abyirukana kuva mu bwana bwe kugeza abaye mukuru ikaba ishobora kumuhuza n’abandi bantu mu buzima bwa buri munsi ndetse hakaba n’iyo agira...
Ibintu 10 by’ingenzi ku bahungu bishobora gukurura igitsina gore.
Aug 28, 2018
Abagabo ni bamwe mubantu batagorana ndetse bataruhanya, kuribo iyo bagiye guhitamo umukobwa bakundana bo usanga batareba ibintu byinshi, kuba umukobwa asa neza umurebeye...
Niba ufite izi ngeso, uzamenyeko nuva murugo, umugore wawe azinjiza abandi bagabo bakamumara ipfa.
Aug 28, 2018
Umunsi ku munsi wumva mu miryango itandukanye havugwamo gucana inyuma, gusa akenshi byagiye bigaragara ko gucana inyuma biterwa n’ingeso y’umuntu ku giti cye, kimwe...
Ku isabukuru y’imyaka itatu bamaze barushinze, Agasaro Nadia yavuze uburyo yatomboye kubona umugabo nka Riderman
Aug 17, 2018
Ku itariki ya 16 Kanama 2015 nibwo Miss Agasaro Nadia Farid yarushinganye n’umuraperi Gatsinzi Emery uzwi cyane nka Riderman. Kuri uyu wa Kane tariki ya 16 Kanama 2018...
Justin Beiber n’umukunzi we mushya batangaje igihe bazakorera ubukwe
Aug 15, 2018
Umuririmbyi Justin Beiber ukorera umuziki we muri Leta Zunze ubumwe za Amerika, nyuma yo kumvikana mu nkundo n’abakobwa batandukanye,ubu akaba ari mu buryohe...
Sobanukirwa! Menya byimbitse iby’amatembabuzi agaragara mugitsina cy’umugore
Aug 09, 2018
Amatembabuzi aza mu gitsina cy’umugore ahanini akunda kuba asa umweru cyangwa se akajya gusa umuhondo. Usanga ahanini agaragara ku myenda y’imbere y’abagore...
Menya ibizakwereka ko umuhungu mukundana ntacyo azakugezaho
Aug 07, 2018
Ibintu bikunze kubabaza mu buzima, ni ukugira umukunzi mutajya inama, rimwe na rimwe ukaba ushaka icyabateza imbere we yibereye mu bintu byo kwishimisha igihe cyose....
Menya Inama zagufasha mugihe uwo ukunda umenyeko yikundira abandi.
Aug 04, 2018
Hari ijambo rikunze gukoreshwa n’abantu aho baba bagira bati “kunda ugukunda kuko uwo ukunda akunda abandi” gusa abenshi usanga bakoresha aya magambo cyangwa se...
Ibintu 22 byakwereka umugore ko umugabo we yamurambiwe atakimwifuza iruhande rwe
Aug 03, 2018
Umubano mwiza w’umugore n’umugabo akenshi ukunze kubaho igihe bose bumva bishimanye ntawishisha undi buri kimwe bakigiraho uruhari rungana.Ariko hari igihe ibyo...
Priyanka Chopra wamamaye muri Filime z’Impinde yambitswe impeta y’urukundo
Jul 28, 2018
Icyamamarekazi Priyanka Chopra wamenyekanye cyane muri Filime z’Impinde yambitswe impeta y’urukundo na Nick Jonas bari bamaranye igihe gito aribwo bagaragaje ko...


text:
Alexis Kagame yavutse ku wa 15 Gicurasi 1912, mu misozi ya Kiyanza, mu cyahoze ari Komini Mugambazi, ubu ni mu karere ka Rulindo. Yavutse ku ngoma y’umwami Yuhi V Musinga, umuryango we wari umwe mu miryango ikomeye i bwami, kuko bari abanyamabanga b’ibwami [Abiru].
Avuka, u Rwanda rwari mu maboko y’abakoloni b’Abadage, gusa nyuma yaho u Budage bwambuwe gukoloniza u Rwanda ubwo intambara ya mbere y’Isi yari irangiye, rwahise rujya mu maboko y’Ababiligi n’uko Alexis Kagame na bamwe mu bo mu muryango we, bahita bahinduka abayoboke ba kiliziya Gatolika.
Alexis Kagame yize mu Iseminari y’i Nyakibanda, mu mwaka wa 1941 aba padiri ndetse muri icyo gihe yari n’umwe mu banditsi bakomeye b’ikinyamakuru “Kinyamateka’’ cya kiliziya Gatolika.
Mu mwaka wa 1952 yanditse igitabo acyita “Le code des institutions politiques de Rwanda’’ abifashijwemo n’inshuti ye magara, umwami Mutara III Rudahigwa, gusa abakoLoni b’Ababiligi bifuzaga gutandukanya Abanyarwanda kugira ngo babashe kubayobora, babonye ko bitazabashobokera, Alexis Kagame agihari n’uko bamwohereza i Roma mu Butaliyani, kwiga muri kaminuza yaho yitwa Gregorian, anahakura impamyabumenyi y’icyirenga muri Philosophie ndetse aninjira mu muryango witwa “les pretres noires’’ , wari ugamije gukwirakwiza amatwara n’imyemerere bya kiliziya Gatolika.
Alexis Kagame yagarutse mu Rwanda mu 1958, ubwo Kaminuza Nkuru y’u Rwanda yatangizwaga mu 1963, Kagame yahawemo akazi ko kwigisha ndetse anandika ibitabo byinshi byagarukaga ku mateka y’u Rwanda rwa mbere y’ubukoloni, gusa ibi byose ntibyashimishaga Ababiligi, kuko bagiye bamufunga kenshi azira gucukumbura no gushyira ahagaragara imiyoborere yabo.
Bimwe mu bitabo byanditswe na Alexis Kagame, harimo:
-Un abrege de l’ethno-histoire du Rwanda [1972]
-Introduction aux grands genres lyriques de l’ancien Rwanda [1969]
-Les milices du Rwanda pre-coloniale [1963].
Igitabo cye cyamenyekanye cyane mu bato n’abakuru, ni icyo yise “Indyoheshabirayi’’ aho yagereranyije umwami Mutara III Rudahigwa ndetse n’abatware bayoboranaga, nk’ingurube.
Ku itariki 4/7/1981 , Papa Yohani Paul II yagize Alexis Kagame umusenyeri w’icyubahiro [prelat d’honneur].
Kugeza ubu, Alexis Kagame ni umwe mu banditsi b’Abanyarwanda bagiriye u Rwanda akamaro kenshi kubera imyandikire ye y’Ikinyarwanda, ku bungabunga ururimi rw’Ikinyarwanda, ni na we kandi washyize ahagaragara uko ingoma ngabe z’u Rwanda zagiye zisimburanwaho n’abami b’u Rwanda ndetse kandi ni we wahinduye Bibiliya [isezerano rishya] ayishyira mu rurimi rw’Ikinyarwanda. yatabarutse ku itariki ya 2/12/1981.
Mbarushimana Africa/ BWIZA.COM


text:
Ikosa ry’umwami Rwabugiri:Intandaro y’intambara yo ku Rucunshu
Intambara yo ku Rucunshu bivugwa ko yaba yaratewe n'ikosa ryakozwe n'umwami Rwabugili. Ubutegetsi bwose ku isi bucungwa n'inzego z'iperereza cyangwa intasi. Umwami Rwabugili we ntabwo ngo yubashye amabwiriza ngenderwaho y'Abiru b'ibwami. Amabwiraza y'Abiru iyo atubahirizwaga yatezaga ibibazo ibwami no ku gihugu muri rusange. Umwami Rwabugili kutubaha amabwiriza y'Abiru ngo niho havuye intambara yo ku Rucunshu.
Umwami musinga abazungu bamubuza ubwami kukarubanda
Umusozi wa Rucunshu icyo gihe wari muhitwaga Amarangara nyuma muri Repubulika hitwa komine Nyamabuye perefegitire ya Gitrarama none ubu ni akarere ka Muhanga intara y'Amajyepfo.Amateka avuga ko intambara yo ku Rucunshu yabaye mu mpera z'umwaka 1896 bishyira mu mwaka 1897.
Intandaro y'iyi ntambara ngo yaba yaravuye ko umwami Rwabugili yaraze umuhungu we Rutarindwa utaragiraga nyina agahabwa mukase ariwe Kanjogera. Ikibazo Abiru baje kugaragariza Rwabugili mbere yuko intambara yo ku Rucunshu iba ni uko bamubwiraga ko Kanjogera atazemera kuba nyina wa Rutarindwa kandi nawe yarabyaye umuhungu ariwe Musinga.
Amateka avuga ko Rwabugili impamvu yafashe Kanjogera akamuha Rutarindwa ngo ni uko nyina we ariwe Nyiraburunga yari yaratanze(gupfa cyangwa kwitaba imana).Abiru bati:Rwabugili yakoze ikosa gufata ryo guha Kanjogera ubugabekazi kuri Rutarindwa ,kandi yarasanzwe aziko atamukundaga na mbere hose.
Umwami Musinga yazize kwanga kubatizwa
Aha rero niho urwangano rukaze rwavuye. Ikindi Kanjogera niwe mugabekazi wakomokaga mu bwoko bw'abega bwavagamo abageni b'ibwami. Nyiraburanga we yavukaga mu bwoko bw'abasinga. Umwami wese iyo yimikwaga yagombaga kugira umugabekazi. Abiru bategekaga ko uhawe ubwami ari impfubyi yahabwaga umubera umubyeyi kugirango agire nyina.
Abega babonye ko umwami Rwabugili akoze ikosa bahita bacura umugambi wo gukora kudeta(coup d'etat)Umwami Rutarindwa nibwo yahiritswe ,bahita bimika Musinga.Umugambi wacuzwe na Kanjogera na basaza be aribo:Kabare na Ruhinankiko hamwe n'umuhungu wabo witwaga Rwidegembya.
Intambara yo guhirika umwami Mibambwe Rutarindwa yatangiye bakuraho ibyegera bye nabari bashyigikiye ubwami bwe nk'abiru. Iyo ujya gukuraho ubutegetsi ukoresha inzira nyinshi ,ninayo yakoreshejwe kuko babanje kugenda bikiza umwe umwe kugeza bakomereje kubandi bana ba Rwabugili batemeraga ko Rutarindwa yamburwa ubwami.Rwabugili aha niho bamushinja amakosa yakoze mbere yuko atanga.
Urugamba rwabereye ku Rucunshu.Umugambi wa Kanjogera wari ugiye kumupfubana iyo adahita afatirana ingabo z'abatanyagwa zari zivuye mu Budaha zaje zije kuvuna umwami ngo zifashe kunesha iz'umwami Rutarindwa. Kabare yarazwiho ubutwari k'urugamba mu gihe cy'ingabo za muramu we Rwabugili byatumye izo ngabo zimwumva vuba zanga kwiteranya nawe ngo hato zitikura amata mu kanwa.
Umwami Rutarindwa abonye ko yaneshejwe ni ko gufata icyemezo gikomeye yiyegereza ibirango by'ubutegetsi harimo ingoma Kalinga ariyo yakwitwa ibendera ry'ubu afata n'umuryango we bitwikira mu nzu aho kwicwa na muka se Kanjogera. Intambara yahise irangira kuko uwari ukenewe ngo yicwe yaramaze gupfa cyangwa gutanga. Kanjogera hamwe na Kabare bahise bimika Musinga afata izina ry'ubwami rya Yuhi.
Ubwo rero Kanjogera mu ntsinzi irambye yahise yiyambura ubugabekazi bwa Nyiramibambwe yambara ubwa Nyirayuhi. Ingoma y'ikinyoma yahise itangaza ko Rutarindwa yari yaribye ingoma abonye se Rwabugili amaze gutanga yitwaje ko Musinga yarakiri umwana. Iyi ngoma ya Musinga yabayemo amahano kuko yarakiri umwana ategekerwa na Kanjogera ariwe nyina hamwe na ba nyirarume harimo Kabare. Abarokotse intambara yo ku Rucunshu bati:Rwabugili yatanze ingoma nyiginya peee!!!Nyuma yiyo ntambara ibwami havutse urwikekwe havuka imitwe ibili ,kuko amazimwe n'urwangano nibyo byahawe intebe ubwicanyi buvuza ubuhuha.Ihunga riba riratangiye.
Ibihuha byibasiye rubanda bakicwa bashinjwa ko bagitsimbaraye kuri Rutarindwa.Ibi ngo byakorwaga bashaka guhamya ingoma ya Musinga. Icyo gihe abanyiginya bagiranye ibibazo n'abega kuko harimo itotezwa rikaze ryaherekejwe no guhunga. Indi ngaruka iy'intambara yateje mu mateka y'u Rwanda ni uko yatumye ibirango by'igihugu bishya.
Ibyasimbujwe ibyo birango ntabwo byahawe agaciro kuko abanyarwanda ntabwo bigeze babyemera.Impamvu ni uko bavugaga ko ibyo birango by'ubutegetsi bw'u Rwanda byari kuzabaho igihe cyose,umwana w'umunyarwanda akazabimenya . Kabare we at:Kalinga n’igiti bazabaze ikindi ariko umwana wacu yime ingoma.
Abasesengura bemeza ko gutwika Kalinga ko aribyo byatumye ingoma ya Musinga na Kanjogera ariwe nyina itaramba. Amateka atubwira ko nabo baciriwe ishyanga ahitwa Moba ya Kongo ko ariho umwami Musinga yatangiye ko n'umugogo we watwawe n'ababiligi. Rwabugili nk'umwami nk'umubyeyi wa Rutarindwa ntabwo yubashye abiru bituma umuryango we wicana. Ngibyo ibyo ku Rucunshu.
Kalisa Jean de Dieu.


text:
Nkuko bisanzwe bizwi n’ababyeyi benshi, kwiyumvisha kumenya ko wasamye, Atari inda y’indaro kandi Atari igihe umubyeyi yamaze kugwiza abana urugo, biri mu bintu byiza umubyeyi wese yumva yishimiye. Kugira umwana kandi ni cyo kifuzo cya mbere couples nyinshi ziba zumva zishimiye kurushaho; ariko kandi bikaba bibabaza kumva ko hari aba maman badashobora gutwita ku buryo bworoshye kubera impamvu zitandukanye z’imiterere y’umubiri.
Bamwe mu babyeyi benshi baba bafite ibibazo by’imiterere y’imibiri yabo cyangwa abagabo babo ari bo bafite ibibazo bituma badashobora kubona umwana ku buryo bworoshye. Kuri izo couples zifite ikibazo cyo kudatwita kandi hakaba hashize igihe kirekire dore inama zo bakwihutira gukurikiza byakanga bakihutira kwegera abaganga b’inzobere bakabagira inama.
Aha tugiye kubagira inama z’ibanze wakurikiza ushaka gutwita byihuse:
1. Ujye urya indyo yuzuye, ifite intungamubiri nyinshi kuko ubuzima bwiza k’umubyeyi buba ari ingenzi kugira ngo abashe gusama vuba.
2.Kurya imboga rwatsi nyinshi kuko zikize kuri “Folic acid”, kurya indyo ikize cyane cyane kuri protein, “folic acid na iron” bizatuma umubyeyi agira imbaraga umubyeyi aba akeneye kugira ngo abashe gutwita ku uburyo bwihuse.
3. Kwirinda umunaniro ukabije, kuruhuka kandi akumva atuje muri we, byarushaho kumufasha agiye yumva umuziki utuje cyangwa agusoma inkuru zishimishije mu gihe cyo kuruhuka kuko umunaniro mwinshi ugira ingaruka mbi ku burumbuke bw’umubyeyi.
4. Koga amazi ashyushye burya ni ingirakamaro iyo ukeneye gusama vuba.
5.Guhitamo uburyo bwo gukoramo imibonano mpuzabitsina bwatuma usama byoroshye, abashakashatsi bemeza ko Position nziza yabigufashamo ari iyitwa “The missionary position”, umugabo aro hejuru y’umugore kuko ituma amasohoro y’umugabo yihuta vuba cyane akagera ku igi ry’umugore byoroshye, mushobora kandi kwifashisha umusego ku buryo hips z’umugore ziba zigiye hejuru mugihe cyo gutera akabariro nabyo byafasha.
Nugerageza izi nama zose ntuzarambirwe ahubwo uzategereze kandi ntuzahoze umugabo wawe ku nkeke kuko mu minsi mike uzabona igisubizo wifuzaga, ushobora kandi kwegera abaganga b’inzobere mu buzima bw’imyororokere bakakugira inama kuko wasanga ikibazo umugore afite Atari icyoroshye cyangwa ikibazo kikaba kiri ku mugabo.
Inama Zagufasha Gutwita Vuba
Nkuko bisanzwe bizwi n’ababyeyi benshi, kwiyumvisha kumenya ko wasamye, Atari inda y’indaro kandi Atari igihe umubyeyi yamaze kugwiza abana urugo, biri mu bintu byiza umubyeyi wese yumva yishimiye. Kugira umwana kandi ni cyo kifuzo cya mbere couples nyinshi ziba zumva zishimiye kurushaho; ariko kandi bikaba bibabaza kumva ko hari aba maman badashobora gutwita ku buryo bworoshye kubera impamvu zitandukanye z’imiterere y’umubiri.


text:
Inkomoko y’insigamigani ’Bamukenyeje Rushorera’
Bamukenyeje Rushorera ni umugani baca iyo babonye umuntu bambuye twose cyangwa bamucuje agasigara iheruheru. Waturutse i Burundi, ku ngoma ya Mutaga wa Mwezi, ahayinga mu mwaka wa 1700.
Mutaga yari afite abagore bitwaga Inyenyeri zo mu Rutabo rwa Nkanda, n’Imiyumbu y’i Muganza w’i Ngara. Bukeye Mutaga araza inkera n’abatware be (Abaganwa), bahiga abagore beza. Mutaga ati ”Mu Burundi n’ibindi bihugu duturanye mbarusha abagore beza“. Ubwo icyo abahungu babivugiraga ni uko bari bazi ko Mutaga afuha, bagashaka kumukaza ngo babazane ahagaragara babarore kuko batageraga ahagaragara.
Mutaga yumvise amagambo y’abahungu aramushegesha, abwira abatware be ati “Nimutange iminsi tuzerekaniraho abagore tumenye abarusha abandi ubwiza“. Abatware bati “Uku kwezi nigushira abagore bazahurire i Bwami ku Rutabo rwa Nkanda tuberekane“.
Imihigo imaze kurangira, abatware barasezera bajya kuzana abagore babo kurushanwa n’aba Mutaga. Ukwezi kwegereje, Mutaga atumiza Imiyumbu y’i Muganza baraza bateranira ku Rutabo rwa Nkanda, bategereje ko ukwezi gushira bagahura n’abagore b’abaganwa.
Ubwo Mutaga aza mu bagore be, asanga bamwiteguye barimbye. Arabitegereza arabashima aranezerwa. Hakabaho umugore we umwe witwaga Niraba, akaba mwiza cyane, mu gisingizo cye bamwitaga “Rusaro rwa Nzikwesa ruresaresa umusore mu museke bwajya gutandukana akamusogota isonga y’ururimi muka Mwezi“.
Hakabaho n’undi witwaga Nahimpera, na we ngo yari mwiza bitangaje, mu gisingizo cye bamwitaga “Bishunzi bya Nyabinyeri binyara mu biganza by’Abarenzi imponogo zikarangira mu kirambi muka Mwezi.“ Hakabaho n’undi witwaga Umunani, nawe yari mwiza by’agahebuzo, mu gisingizo cye bakamwita “Gikori igikurungishwabiganza umukobwa ubarusha ikirisi n’ikirindimuko, bibero by’urutembabarenzi muka Mwezi“.
Nuko Mutaga arabitegereza uko ari batatu aranezerwa ahamagara Umurundi witwaga Rushorera umujyanama we aramubwira ati ”Ubu tugiye mu birori by’aba bakobwa, kandi hazaba hari abantu benshi, abakobwa bazaba bateranye n’abahungu, nta sobanuriro; maze kuva ubu ngushinze Niraba na Nahimpera n’Umunani, ubarebe wireba, ntihazagire umuhungu ubegera, kandi nimenya ko hari uwo begeranye (basambanye ) nzakwica“.
Mutaga amaze gushinga Rushorera abo bakobwa arongera ahamagara umutware w’Abareruzi (Abahetsi ) be, abamushinga mu bisingizo byabo, ati “Ngushinze Rusaro rwa Nzikwesa ruresaresa umusore mu museke bwajya gutandukana akamusogota isonga y’ururimi muka Mwezi. Ngushinze Bishunzi bya Nyabinyeri binyara mu biganza by’Abarenzi imponogo zikarangira mu kirambi muka Mwezi. Ngushinze Gikori igikurungishwabiganza umukobwa ubarusha ikirisi n’ikirindimuko, bibero by’urutembabarenzi muka Mwezi. Nubona umuntu ubegereye, uzabwirwa abareruzi baze bamubohanye n’uwo bari kumwe“. Ibyo ariko bigirwa rwihishwa, Rushorera atabizi ntiyamenya ko bashinzwe n’umutware w’abareruzi.
Kuva ubwo Rushorera agumya kurinda ba bakobwa batarajya kurushanwa. Bigeze aho yegera Nahimpera, aramubwira ati ”Ninjye ubarinda, cyo dusambane ntawe urabimenya“. Nahimpera aremera bajya ku buriri, imyambaro bayishyira ku nyegamo. Abahetsi bakaba babibonye, kuko bakomezaga kubaneka, barabafata, Rushorera bamuhambiranya na Nahimpera barabikorera, babatungukana ikambere umuriro uhinda.
Abahungu babibonye bariyamirira, inkwenene bayivaho. Bati ”Bishunzi bya Nyabinyeri bamukenyeje Rushorera!” Nuko Mutaga abatanga bombi, ibirori bipfuba bityo, abagore barasezererwa barataha.
Inkomoko:Ibirari by’insigamigani


text:
Amashusho y'iyi ndirimbo 'Messiah' ya Isaac Rabine aje akurikira;Tabara, Akira na Twahindutse bashya. Isaac Rabine ni umusore watangiye kuririmba kuva cyera akiri umwana muto, akurira muri korali y'abana nyuma aza kujya muri korali Hoziyana imwe mu zikunzwe cyane mu itorero rya ADEPR.
Kuri ubu Isaac Rabine akora umuziki ku giti cye ndetse akaririmba no muri korali Hoziyana no mu itsinda The worshipers riririmba mu majwi y'umwimerere nta byuma bikoreshejwe. Mu kiganiro na Inyarwanda.com, Isaac Rabine yavuze ko yifuza gukora igitaramo cyo kumurika album ye ya mbere.
REBA HANO 'MESSIAH' YA ISAAC RABINE


text:
Ubuhamya butangaje bwo kurokoka jenoside kwa Uwamahoro Liliane
Nifuje kubabwira ubu buhamya ngirango mpumurize umuntu wese wumvaga kwizera kwari gushize.
Nitwa UWAMAHORO Liliane, mwene GASASIRA Marcel na KANEZA Concessa navutse kuwa 15 Gicurasi 1986 mvukira mu Karere ka GASABO, Umurenge wa Ndera mu Kagali ka Masoro muri Matwari. Nkaba naravukiye mu muryango mwiza. Navukanye n`abana batandatu abahungu babiri n`abakobwa batatu; twese twari umuryango w`abantu umunani kandi twari twifashije bigaragara.
Igihe cyaje kugera jenoside yakorewe abatutsi muri Mata 1994 irabahitana bose nsigaramo njyenyine. Mbere y`uko Genocide iba hari impunzi zari zaraje zihunga ziza gusaba icumbi iwacu. Papa yabahaye inzu bayibamo batungwaga no mu rugo (Kugiraneza no kugira ubuntu ntimukabyirengagize). Haje kubaho ko impunzi zose ziba mu ngo zijya kuba mu nkambi ubwo barabajyanye, hashize igihe gito jenoside iratangira. Habanje gupfa papa hashize iminsi mike nibwo n’abandi bose twavukanaga ndetse na mama bishwe.
Aho badutwaye kutwicira hari iruhande rw`aho izo mpunzi zabaga muri ya nkambi nababwiye. Kubera ko babanaga ari imiryango ibiri umugore umwe yaje kubona mama natwe badushoreye ajya guhuruza umugabo umwe muri ba bandi ngo adukize birananirana kuko bari batangiye kudukubita gusa ndashima Imana ko nta wankojejeho n`urwara kandi abandi barageze aho barabatemagura kugeza bapfuye, ariko njye ntibankoraho kubera umugambi w`Imana yari ifite ku buzima bwanjye kugirango nzavuge kugira neza kwayo.
Ibyo birangiye uwari umaze kwica mama n’abavandimwe banjye yaraje ansanga aho nari mpagaze arambwira ngo: “Wowe ntiwari kumwe n’uriya mudamu?” Ndahakana kubera ubwoba bw`umuhoro yari afite ndamubwira ngo: “Yantoraguye Nyacyonga mu bisheke”. Ibyo nabivuze kuko najyaga numva abana b`izo mpunzi bahavuga nanjye mubwira ko ariho yankuye kandi ko maze iminsi itatu ntarya. Yarishimye ngo yitoraguriye akana anjyana muri shitingi yabagamo kuko nta mwana bagiraga abuza umugore we kumpa ibintu bikonje ngo bitanyica ahubwo ampa biscuit n`icyayi. Ubwo byari mu masaha ya mu gitondo nka saa moya nuko hashize umwanya nta bwenge nari ngifite numva isaha n`isaha nanjye ndibupfe kuko numvaga induru n`imiborogo y’abicwaga ariko Imana iragumya irandinda.
Hashize umwanya numva umuntu arasuhuje ngo nimumpe umwana uri hano undi ati: “Ntawe nguha namwitoreye”. Barakomeza baraharira bigeze aho aramubwira ngo: “Nyina umaze kumwica kandi ndamuzi”. Ubwoba bwaranyishe ndavuga nti arantanze baranyishe, bigeze aho uwantoye aramubwira ngo: “Niba umuzi muhamagare asohoke. We ntiyari azi umwana wasigaye uwo ari we, urumva twari benshi ndi umwana wa kane ahera kuwa mbere, uwa kabiri, n’uwa gatatu. Angezeho nditaba ati: “Sohoka muri shitingi”. Ngeze hanze umwe wantoye ati: “Ari njye n’ uyu mugabo urajyana nande?” Ndamubwira ngo: “Sinkuzi ndijyanira n’uwo nzi”. Wa mugabo wabaga iwacu aba aranjyanye iwe muri shitingi yabo bambonye bararira kubera ko ibyakorewe mama n`abavandimwe banjye bari babibonye.
Bigeze nko mu ma saa cyenda aho twari turi inkotanyi ziba ziraharashe dutangira guhunga twari ahantu bitaga I Gishaka. Twatangiye guhunga tuva aho twari turi dusimbuka imirambo tugenda ahantu henshi ntabasha kurondora gusa haje kugera biba ngombwa ko dusubira mu bice by`iwacu mpageze nsanga inzu y`iwacu bari gusahura barangije barayisenya babwira wa mugabo wantwaye ngo bari bazi ko twashize none ako karokotse gute? Baramunyaka ngo banyice ariko wa mubyeyi arababwira ngo: “Kubera ineza se w`uyu mwana yangiriye muzamwice ntakiriho!” Reka mbabwire ko iyo ugize neza uko byagenda kose nutiturwa n’uwo wayigiriye Imana izayikwitura (Gira neza wigendere ineza uzayisanga imbere). Icyo ukora cyose ukiriho kibe cyiza cyangwa kibi ingaruka ntibura kuboneka kuri wowe cyangwa ku bawe. Tujye twirinda uko tugenda hato tutagenda nk`abatagira ubwenge.
Abo bantu barandetse dukomeza guhunga haje kugera igihe nza guhura na mukuru wanjye wo kwa Data wacu. Byari ibintu bibabaje cyane. Twari tugeze kuri ETO Kicukiro biteye agahinda. Mubonye ndarira mubwira ko tugomba kujyana kandi nawe yari afite abandi bana benshi ba nyirasenge. Twese twari abana 9.
Ubwo biba ngombwa ko ba bantu bambwira ngo ngize amahirwe ubwo mbonye mwene wacu kandi igihugu cyafashwe bati twebwe twigiriye muri Zayire. Ubwo twaratandukanye sinzi niba barabayeho cyangwa barapfuye Imana izabibiture kuko barampunganye, barandwaje, kuko nararwaye cyane bangiriye neza kubera urugendo; nabyimbaga ibirenge bakampeka n`ibindi byinshi bankoreye, Uwiteka azabahemba.
Twakomeje kujyana n’uwo muvandimwe, gusa kuza kwanjye nabyo byabaye ikibazo kuko abo bana bari bafite umukuru muri bo wari warashatse aramubwira ati: “N’abo dufite batunaniye none urazana n`abandi?” Byabaya bibi cyane.
Uwo mukuru wanjye ahita afata umwanzuro wo kunjyana tugenda turorongotana tudafite aho kujya tuza kugera muri Sahara ya Kicukiro hari umukecuru bari baziranye tujyayo araducumbikira ubwo niko amasasu yari ameze nabi. Haje kugera igihe turahava tujya muri Stade Amahoro bwari ubuzima bubi ntashobora kubabwira gusa nshima Imana ko nta cyorezo cy`indwara nahanduriye kadi byari bibi cyane. Naho twaje kuhava batujyana mu nkambi I Ndera turahaba hashize iminsi bategeka ko imfubyi zose zijya muri orpherinat byarambabaje ku buryo numvaga kujya kubayo ntabishaka ariko kubera itegeko njyayo, bwari ubuzima bubi cyane.
Hashize iminsi kubera impfu z`abana twabanaga n`imibereho mibi tubana n`abasazi byarananiye kwihangana ndatoroka nisubirira aho twabaga mu nkambi, nabo babura uko bangira barandeka.
Jenoside yaje gusa n’irangira ubwo twari tumaze kuba batatu n’undi musaza wanjye nawe bavukana n’uwo twari kumwe turataha, ducumbikirwa n`umuryango w`abayisilamu kugeza ubwo abandi bavandimwe babiri nabo barokotse duhita tujya kubana na musaza wacu uwo wari mukuru (ni abavandimwe bane bavukana n’abo kwa Data wacu).
Twatangiye ubuzima gutyo n’ubwo nabonaga abo bene wacu nari mfite umubabaro mwinshi wo kumva ko njyewe nta mwene mama mfite, ngira icyo gisebe kigahora gitonekara.
Natangiye amashuri abanza nigaga neza mfite ubwenge gusa nkagira ubugome bwari bwihishe muri njye. Nabona umwana usuwe n`umubyeyi kw`ishuli kwa kundi ababyeyi bazaga kureba abarimu ngacunga uwo mwana nkamwiyenzaho mpaka turwanye nkamukubita cyangwa akankubita nkajya nkina imikino y`abahungu ngo hatazagira uzajya ansuzugura kandi sinatinyaga icyo uri cyo (umuhungu cyangwa umukobwa).
Nize amashuli abanza mu buzima bubi kuko n’abo twabanaga bari abakene, nza kubona umuryango wafashaga abana b`imfubyi AEE baramfasha kumpa amafaranga y’ishuri n`ibikoresho. Imana izahembe umuntu wagize umutima wa kibyeyi wo kudufasha.
Naje kujya muri secondaire ariko sinari nzi Imana nari mfite agahinda kenshi mu mutima kuko ntagiraga umuvandimwe n`umwe nkajya numva IMANA yarampemukiye cyane kandi iyo nabaga ntabikubwiye ntiwabimenyaga byakongeraho ubuzima bubi nabagamo nkababara cyane; hari ibintu byinshi nakundaga nkibana n`iwacu ndabibura.
Mbere ya jenoside nakundaga papa wanjye kuko twasaga cyane, nagize umubabaro mwinshi n`ibikomere by`imbere mu mutima numvaga abantu bose ari abagome nta muntu mwiza ubaho. Kenshi nagiye mbwirwa ngo uri mwiza turagukunda nkumva wowe ubivuze uranshinyaguriye, maze kugera mu mwaka wa gatatu w’amashuri yisumbuye nkumva nkunze gusenga nari umugatorika narahawe amasakaramentu ngo mbe umukristo wuzuye ariko nkumva ya ntimba yo ku mutima idakira.
Nakundaga kujya mu materaniro y`abarokore ku ishuri nageragamo batangiraga gusenga ndira kugeza bashoje bamwe bakagira ngo ni ugufashwa kandi wari umubabaro wari warandenze. Twaba turi hanze nkaba nseka utamenya ikibazo mfite byageraga kuri visite nakwibuka ko ntagira unsura intimba ikanyegura nkajya mu buriri nkarira gusa; naje kugira abana bankunze bakajya bamba hafi dukundana ariko ibyanjye mbibitse muri jye.
Naje gufata umwanzuro wo gukizwa nari mubi mu mutima. Muri bwa buzima bubi no kutamenya Imana neza nari mfite ihame rivuga ngo sinzigira ikirara abantu batazajya bavuga ngo ka kana ka Gasasira Marcel kasigaye kabaye icyomanzi nkahora mvuga ngo nzagerageza kwihangana izina ry`iwacu ritazatukwa ku bwanjye kandi narasigaye. Imana icyatumye idusiga ni ukugirango dutunganye ibyasigaye bidatunganye kandi byarashobokaga cyane ko mba mubi (ikirara). Gusa Uwiteka yarandinze sinapfa nanjye muri ubwo buryo kugirango nkubwire ibi: Komera, Humura, ibyakubayeho n`ibikubaho Yesu arabizi.
Naje gukizwa nza gusaba kujya muri chorale mbijyamo numva mbikunze ariko ntinya Imana cyane nigaga neza nta kibazo cyo gutsindwa nagiraga. Nakoze ikizami gisoza Tronc Commun ndatsindwa ndababara cyane kuko ibindi byose narabyihanganiraga kuko numvaga kuzabaho kwanjye ari uko nzaba narize.
Ibigeragezo byarankubise Imana yari yarambwiye muri icyo gihe ngo ninkizwa neza izampa umugisha. Najyaga nsenga nyibaza nti ubundi uranzi? Ibimbaho se byo urabibona kandi nabaga mbabaye cyane. Nibwo Imana yampamagaye mu izina irambwira ngo ”Mwana wanjye Liliane ndakuzi, kandi ndagukunda”. Imana yampaye amasezerano menshi,
Narasibiye muwa gatatu nabwo sinatsinda ngira amanota FARG yemeraga njya muwa kane mu icungamutungo kuko najyaga numva nisuzugura nkumva nta cyo maze. Nkahora mbona nta kintu na kimwe navuga mu bandi ngo cyemerwe. Imana irambwira ngo: “Nzanyuza kugira neza kwanjye imbere y`amaso yawe kandi ngushyize muri iki kigo ngo unkorere. Byari ibintu bikomeye nibonaga nk’insuzugurwa kandi ni ko byari biri usibye ko navukaga I Kigali nta kindi gishingirwaho n`abantu nari nujuje. Icyo gihe nigaga muri koleji APPEC REMERA RUKOM). Muri uwo mwaka habaye amatora y`abanyeshuri baba bangize Doyenne w`abanyeshuli barenga 800 njyewe nagize ubwoba njya gusenga nsaba Imana ubwenge kandi ibyo narabibonye ko yambaye hafi. Nayoboye imyaka 3. Gusa nsubiye inyuma ndangije umwaka wa mbere nibwo nabonye urwandiko ruvuye mu Bubiligi rw’umuzungu wari umukoresha wa Papa, dutangira kujya tuvugana numva na byo biranejeje kuko nari mbonye umubyeyi nanjye umpa agaciro nk`umwana,
Ngeze mu mwaka wa gatanu azana n`umufasha we baza kunsura mu Rwanda, narishimye, nariye icyo nshaka, nywa icyo nshaka ni nabwo nagize amanota menshi kuko nari mfite umutima mwiza no gutuza. Uwo mubyeyi yangiriye neza cyane ibyo yagombaga gukorera Data yarabinkoreye, nari narabaye umwana mu muryango.
Byageze aho yaje gusubira iwabo ndi muwa gatandatu kuko yari ashaje cyane bigeze tariki ya 06 Kanama 2007 nawe arapfa sinabimenya gusa muri iyo minsi kuwa 16 Kanama 2007 nafashwe n`uburwayi bw`umutwe ndarwara cyane nkata ubwenge nari nteye agahinda kurwarira mu banyeshuri bamwe bati ni abadayimoni b`iwabo bamufashe, abandi ngo yasaze, yahahamutse mbese umuntu wese icyamuzagamo ni cyo yavugaga kumbi nanjye ubwanjye sinari nzi icyanteye ubwo burwayi. Ni ukuvuga ngo ya mibabaro yose nagize nibwo n`ibindi bibi byose nabonye byaragiye bimbamo ndangije mera koko nk`umusazi.
Tariki ya 18 Kanama 2007 ni bwo namenye ko uwo mubyeyi wanjye wundi yapfuye noneho birushaho kuba bibi nagize igikomere cyo kuba imfubyi kabiri kandi nari mfite ikizamini cya leta niteguraga mu kwa 11 ubwenge bwari bwaragiye n’izina ryanjye nabaga ntarizi. Imana ni umubyeyi yambaye hafi nabaga muzima ngasenga Imana ikambwira ngo nzagukiza.
Nakoze ibizamini ndwaye gutyo, kandi nari umuhanga ariko na ryo ryari ishuri ry`Imana ngo nzababwire ko n`indwara Yesu azikiza. Nisanze nabuze diploma kuko nari narabyiteguye ntibyambabaje. Nakomeje gusenga njya kwa muganga w’indwara zo mu mutwe bampa imiti bambwira ko nindakira bazanyohereza I Ndera.
Natashye mbababaye mbwira YESU ngo nutankiza wenda nzapfe sinzasubira kwa muganga kuko nabonaga nta wuzandwaza nkabona ari no kuruhanya. Nakomeje gusenga cyane nsengera ubwo burwayi. Igihe cyaje kugera Imana irambwira ngo ndagukijije. Umukozi w`Imana yararirimbye ngo: “Wa mfubyi we, tuza mu gihe kiri imbere bazakwita uhiriwe, tuza…”. Nararize cyane mbwira Imana ngo nkurikije ibyo wankoreye byose sinzongera kubabara.
Mu kwezi kwa 12 umwaka wa 2007 nibwo umucyo wamuritse mu mutima wanjye intimba n`agahinda nahoranaga numva birashize Numva ndabohotse cya gisebe cyari kiri ku mutima wanjye numva kirashize. Abantu bose bansengeye n`abandwaje ndetse n`abamvuje barimo uwaje kuba umutware wanjye na Famille Muhire Emmanuel Uwiteka abampere umugisha mwinshi. Narangije kwiga amashuri yisumbuye muri 2008. Namaze imyaka 3 ntiga ngahora nsenga kuko ntari kwiga kandi ntabuze ubwenge. Naje kubona ikiraka cyo kwishyuriza Akarere ka Gasabo imisoro mu Isoko rya Kimironko, numva ndanezerewe kuko niguriraga icyo nshaka ubuzima mbona butangiye guhinduka ariko ngakomeza kubwira Imana ngo izampindurire akazi impe no gukomeza amashuri yanjye.
Nakomeje gukora umurimo w`Imana ndirimba nkabifatanya no gusenga. Nari mfite isezerano ry`uko nzagira urugo. Muri 2011 Imana yankoreye ubukwe bwiza ntatekerezaga reka mbabwire ko iby`Uwiteka yambwiye byose ku bukwe bwanjye yarabikoze nari narasabye Imana ngo izampe umugabo w`umukozi w`Imana kandi w`inzobe kugirango njye murebera mu ishusho ya DATA nakundaga, Imana ijya yumva ibyo isabwa yaramumpaye rwose mwiza kandi yaduhaye umugisha wo kugira urugo rwiza, Kandi yaduhaye gukorana umurimo muri chorale imwe.
Muri 2012 naje gutangira kwiga Kaminuza kuko Imana yari yarambwiye ngo nziga ndi mu rugo rwanjye simbyemere ariko Imana na byo yarabikoze . Si ibyo gusa yaje no kumpindurira akazi , impa akandi keza kanejeje. Ndashima Imana cyane ko ijya irinda ijambo ryayo kugeza irisohoje.
Ndacyategereje n`ibindi Imana yambwiye. Wowe niba hari icyo mwavuganye gitegereze nta kabuza kizaba. Nsoje mbambwira ngo muhumure, mukomere, mwiyongeremo imbaraga y`ubutwari kuko Imana dusenga ntiruha, ntirambirwa yiteguye gukomeza kutugirira neza.
Murakoze.
Uwamahoro Liliane


text:
Amasoko 3 aba cyera bavomyeho akashoboza gukomera mu byo kwizerwa
Abaheburayo 13:7
Mwibuke ababayoboraga kera, bakababwira ijambo ry’Imana. Muzirikane iherezo ry’ingeso zabo, mwigane kwizera kwabo.
Abahanga mu bya Bibiliya bavuga ko igitabo cy’abaheburayo gisobanura neza igitabo cyo mw’isezerano rya kera kitwa abalewi,Igitabo cy’abaheburayo uhereye ku gice cya mbere ukageza kuri cya 10 umurongo wa 8 bavuga Yesu kristo gusa, Dore imwe mu mitwe igize igitabo cy’abaheburayo :
Ukuntu Imana yihishuriye abantu muri Yesu kristo(Abaheburayo :1-3).
Ukuntu Yesu kristo ari hejuru y’abamalayika,Mose hamwe na yosuwa(Abaheburayo :4-4:13).
Ukuntu Yesu kristo ari we munyamasengesho mukuru n’umutambyi mukuru hanyuma akaba Isezerano riruta ayandi akaba n’igitambo kiruta ibindi byose(Abaheburayo 4:14- 10:18)
Igice kibwira abantu gushyira mu bikorwa ibyo bigishijwe(Abaheburayo 10:19-12:29).
Hanyuma bagasoreza ku nama umwanditsi yagiraga abo yandikiye(Abaheburayo 13:1-25)
Mu gice twasomye aho twasomye umwanditsi agira inama abaheburayo yababwiye ibintu bitatu by’ingenzi, kwibuka ababayoboraga mw’Ijambo, iherezo ry’ingeso z’abo, kwigana kwizera kwabo
Nifuje kubaganirira amasooko atatu bavomyeho atuma bakomera na nubu tukaba dusabwa kwigana kwizera kwabo:
Urupfu n’izuka rya Yesu kristo: Hano hantu bahavomye imbaraga nyinshi cyane iyo witegereje ubona ko mbere abigishwa ba Yesu kristo babanaga na we bigendera bisanzwe ntabwo bari bazi byinshi cyane ariko umunsi Yesu kristo yapfaga akanazuka byabahaye izindi mbaraga batari bafite amaze kuzuka yamaranye na bo iminsi mirongo ine abasobanurira neza umumaro wo gupfa no kuzuka kwe reba ukuntu yababwiye
Matayo 28:9,18
Maze Yesu ahura na bo arababwira ati “Ni amahoro!” Baramwegera bamufata ku birenge, baramupfukamira.
Nuko Yesu arabegera avugana na bo ati “Nahawe ubutware bwose mu ijuru no mu isi.
Iyi mirongo dusomye muri matayo nubwo ari miremire ariko hari ibintu bibiri by’ingenzi ivuga nshaka kukubwira, Yesu kristo yazanye amaze kuzuka
(Amahoro) kino kirakomeye ariko kirumvikana Umva uko Bibiliya ivuga neza uko Imana yatanze amahoro mw’isi
Abakolosayi 1:19-20
kuko Imana yashimye ko kūzura kwayo kose kuba muri we.
Kandi imaze kuzanisha amahoro amaraso yo ku musaraba we imwiyungisha n’ibintu byose, ari ibyo ku isi cyangwa ibyo mu ijuru.
Ubutware bwose mw’isi no mw’ijuru: Hano harakomeye kuhumvisha abakristo murino minsi dusohoye mu mperuka y’ibihe ariko ukuri guhari nuko dufite ubutware dukura mu rupfu no kuzuka bya Yesukristo kuko ubuhanuzi Imana yavugiye mw’itangiriro bwuko inzoka urubyaro rw’umugore ruzayikandagira umutwe bwari bwuzuye (itangiriro 3:15) bisobanuye ko Yesukristo ko Yesukristo yadutsindiye aduha ubutware bwose kandi niko kuri ongera ubibwire intekerezo zawe umva uko Ijambo ribivuga
Abefeso 1:19-23
mumenye n’ubwinshi bw’imbaraga zayo butagira akagero, izo iha twebwe abizeye nk’uko imbaraga z’ububasha bwayo bukomeye ziri,
izo yakoreye muri Kristo ubwo yamuzuraga mu bapfuye ikamwicaza iburyo bwayo ahantu ho mu ijuru,imushyize hejuru y’ubutware bwose n’ubushobozi bwose, n’imbaraga zose n’ubwami bwose, n’izina ryose rivugwa uretse muri iki gihe gusa, ahubwo no mu bihe bizaza.
Kandi yamuhaye gutwara byose ibishyira munsi y’ibirenge bye, imuha Itorero ngo abe umutwe waryo usumba byose,
na ryo ribe umubiri we ushyitse kandi ushyikirwamo na byose.
Nsoza nashakaga kukubwira ko dukwiriye kuvoma mu rupfu rwa Yesu kristo Imbaraga nyinshi ni mu isooko.
Tuzakomeza n’ayandi masooko asigaye....
Muhabwe umugisha mwinshi!!!!
NKUNDABAGENZI GAD


text:
Ibyatomborwaga ni telefone, Radiyo igezweho, mudasobwa na moto, gusa moto yatombowe ku munsi wa nyuma mu gihe ibindi byanatomborwa mu minsi ibiri yabanje. Umugabo witwa Twarayisenze Eric ni we wasekewe n'amahirwe atombola moto mu giterane Gisenyi Miracle Festival. Yashyikirijwe iyi moto imbere y'abantu ibihumbi n'ibihumbi bari bitabiriye igiterane ndetse nabo bitabiriye tombola dore ko buri wese yabaga yemerewe gutombola aho uwinjiraga wese bamuhaga itike y'ubuntu. Mu gutomba, amatike yose bayashyiraga hamwe, bahamagaraga umwana umwe, agafata itike imwe, ikintu abantu bose bishimiye bakavuga ko byakozwe mu mucyo.
Rev Baho Isaie Uwihirwe ni we wari uyoboye iki gikorwa
Ku mugoroba w'uyu wa 15 Ukwakira 2017 ubwo hasozwaga iki giterane kimaze iminsi 3 kibera mu Mujyi wa Rubavu, Twarayisenze Eric ni we watomboye moto ifite agaciro ka miliyoni imwe n'igice y'amanyarwanda. Mbere yo kuyitombora ariko, babanje gufata itike imwe basoma imibare iriho kugira ngo nyirayo ahabwe moto, birangira bamubuze kuko ngo yari yatashye. Twarayisenze Eric ni we waje gusekerwa n'amahirwe kuko itike yindi bafashe basanze ari iye. Twarayisenze watomboye iyi moto, ni umugabo w'umugore umwe ndetse bakaba baranabyaranye, gusa umubonye ku maso, wabona ari umusore utari wagira n'igitekerezi cyo gushaka kuko ubona asa nk'ukiri umwana. Eric Twarayisenze atuye mu mudugudu wa Dufatanye mu murenge wa Rubavu mu karere ka Rubavu.
Meya wa Rubavu ni we washyikirije Twarayisenze moto yatomboye
Nkuko yabitangarije Inyarwanda.com Eric Twarayisenze yavuze ko bari baramuhanuriye ko azetombola moto dore ko asanzwe ari n'umukristo usengera muri ADEPR umuduhudu wa ADEPR Rukoko mu murenge wa Rubavu ndetse na papa we akaba ari umupasiteri uyobora ADEPR Rutagara mu murenge wa Rubavu. Eric Twarayisenze yabwiye Inyarwanda ko ubwo yari mu masengesho, hamanutse ubuhanuzi buvuga ko agiye kubona moto ndetse akayikura mu giterane 'Gisenyi Miracle Festival'. Yabanje kubishidikanyaho, nyuma arabyizera kuko ngo iyo Imana yavuze ko nta kabuza irabisohoza.
Pastor Ndagizi Esron uyobora ADEPR Rutagara, uyu akaba ari umubyeyi wa Twarayisenze Eric watombole moto, yabwiye Inyarwanda.com ko umuryango wose wishimiye moto umuhungu we watomboye ndetse ngo iyi nkuru yamaze kwamamara mu karere kose ka Rubavu na cyane ko iyi moto yayishyikirijwe na Meya wa Rubavu ari we Murenzi Janvier. Yakomeje avuga ko uyu munsi tariki 16 Ukwakira 2017 ari bwo bahawe ibyangombwa by'iyi moto, gusa hakaba hari ibindi basabwe kuzafatira i Kigali birimo na puraki yayo. Twarayisenze Eric avuga ko iyi moto izamufasha kwiteza imbere.
Twarayisenze yahise yurira moto yatomboye
Igiterane Gisenyi Miracle Festival cyaberaga mu Mujyi wa Rubavu mu Kibuga cya ADEPR Gacuba ya Kabiri. Iki giterane cyatambukaga imbonankubone (Live) kuri Facebook ya Baho Global Mission aho umuntu wese ufite interineti yashoboraga gukurikirana iki giterane aho yaba ari hose ku isi. KANDA HANO Ni igiterane cyateguriwe umuvugabutumwa w'umunyamerika Jennifer Wilde, kitabirwa n'abahanzi bakomeye mu muziki wa Gospel barimo Aime Uwimana, Theo Bosebabireba, Liliane Kabaganza, Gaby Kamanzi, Israel Mbonyi, Guy Badibanga, Aline Gahongayire, Stella Manishimwe n'abandi.
Umuvugabutumwa Jennifer Wilde
Kuki iki giterane cyabereyemo Tombola, aho si ubucuruzi?
Inyarwanda.com twaganiriye na Rev Baho Isaie Uwihirwe umuhuzabikorwa w'igiterane 'Gisenyi Miracle Festival' tumubaza impamvu bashyize tombola mu giterane cy'ivugabutumwa, ibintu bitamenyerewe mu ivugabutumwa rikorerwa hano mu Rwanda, adutangariza ko tombola yabo atari ubucuruzi ahubwo ko ari uburyo batekereje bwatuma haza abantu benshi bagatahana inkuru nziza ya Yesu Kristo ndetse akaba n'amahirwe yahindura ubuzima bw'abantu. Yagize ati:
Ikijyanye na tombola twabajije ikibazo ngo ni iki twakora kugira ngo umuntu udakunda ibintu byose bya gospel aze muri ibi biterane? Igisubizo cyabaye ngo keretse harimo tombola, tombola rero ni uburyo butuma haza abantu benshi kandi abantu twifuza guha ubutumwa, Bibiliya iravuga ngo kwizera kuzanwa no kumva ijambo ry'Imana, kugira ngo umuntu ahinduke bisaba ko yumva ,rero ntiyakumva ataje. Ni yompamvu harimo tombola.Si ubucuruzi ahubwo ni ibikorwa bigamije guhindura ubuzima bw'abantu mu mwuka no mu buzima busanzwe.
Pastor Baho Isaie umuhuzabikorwa w'iki giterane
REBA HANO UKO BYARI BIMEZE KU MUNSI WA NYUMA W'IGITERANE GISENYI MIRACLE FESTIVAL


text:
Imiterere ya ba Edwige
Edwige ni umuntu ufite indangagaciro zituma abantu bamufata nk’umugabo kurusha uko bamufata nk’umugore, ni umunyembaraga, agira igitsure kandi akunda gutanga amategeko. Akurura yishyira, yishidikanyaho, iyo atekereza ko ari mu makosa, Edwige arahangayika cyane, agaceceka gusa akajya amwenyura ngo abantu batamenya ko muri we adatuje. Akunze guhisha ibyiyumviro bye, aratekereza cyane kandi ahanga amaso ibintu yifuza kugeraho cyane ku buryo ikintu cyose kitamwerekeza mu nzira z’inyungu bigoye kukimujyanamo.
Akunda gukora, akurikira inzozi ze mu buryo bushoboka bwose, akunda guca imanza ku mutima we, agira kwihangana gucye kandi ahora ashakisha gutegeka cyangwa kuyobora. Iyo akiri umwana, agira isoni nyinshi gusa akagira n’umujinya hafi. Agira ishyari kandi agashaka ko ibintu bimugenewe byose biba byihariye. Aba azi icyo ashaka kandi agira ubwenge n’imbaraga zo kukigeraho, ntiyihanganira intege nke mu buryo bwose z’ababyeyi be, yishimira ko baba bitwara neza mu buryo bushoboka bwose.
Inzozi ze ni ukugira abantu bamugenderaho, bemera ibitekerezo bye kandi bamufata nk’umunyakuri, ahora arota kugera ku bintu bitangaje. Icyiza cye, ni uko ibyo yifuza ari ko ashyiramo imbaraga ze zose ngo bigerweho. Mu rukundo yita cyane ku izina umukunzi we afite muri rubanda, akazi akora n’uko abayeho bifata igice kinini cyane cy’amahitamo ye, biba byiza cyane iyo abonye umusore w’umunyabwenge cyane. Gusa ibi nabyo biragoye cyane kuko abasore nk’aba akenshi asanga atabashobora kuko yifuza umuntu yategeka cyanwa wamugenderaho. Akunda imiriko ifite aho ihuriye n’ubucuruzi n’amabanki, akunda kandi ibijyanye no gutegeka, nko gukora mu nzego z’umutekano, ashobora kandi gukunda ibijyanye n’ikoranabuhanga.


text:
Itegeko rishya ryo kurwanya ruswa, igisubizo ku byuho byagaragaraga mu guhana
Yanditswe na MUKAGAHIZI ROSE
Musangabatware Clément, Umuvunyi Mukuru wungirije ushinzwe gukumira no kurwanya ruswa, asanga itegeko rishya ryo kurwanya ruswa rije ari igisubizo ku byuho byagaragaraga mu guhana abanyereza umutungo cyangwa abarya ruswa, ari abatorokaga ubutabera cyangwa abahabwa ibihano bito.
Umutwe w’Abadepite, mu nama yawo yo ku wa 30 Gicurasi 2018 watoye Itegeko ryo Kurwanya ruswa risimbura Itegeko n° 23/2003 ryo ku wa 07/08/2003 ryerekeye gukumira, kurwanya no guhana ruswa n’ibyaha bifitanye isano na yo.
Iri tegeko rigamije gukumira no guhana ruswa mu nzego za Leta, iz’abikorera, sosiyete sivili n’imiryango mpuzamahanga ikorera cyangwa ishaka gukorera mu Rwanda.
Mu kiganiro kihariye n’Imvaho Nshya, Musangabatware Clément yavuze ko yishimiye iri tegeko rishya ndetse n’impinduka rizazana mu kurwanya ruswa mu Rwanda ariko cyane cyane akishimira ko ibitekerezo Urwego rw’Umuvunyi rwatanze byashyizwe muri iri tegeko.
Musangabatware avuga ko itegeko ryahaye buri rwego rwa Leta, urw’abikorera, urwa sosiyete sivili cyangwa umuryango mpuzamahanga ukorera mu Rwanda gushyira mu bikorwa ingamba zo gukumira ruswa; gukorera mu mucyo; kugaragariza raporo abo igenewe; kugenzura ko nta bikorwa bya ruswa birurangwamo; kugaragaza ibyakozwe mu rwego rwo gukumira ruswa igihe rubisabwe n’urwego rubifitiye ububasha; kugira inyandiko igaragaza uburyo n’igihe ntarengwa ibyemezo bifatwa; kugira imikoranire myiza n’izindi nzego, hubahirizwa igihe gisabwa mu kugaragaza ibyakozwe cyangwa hatangwa amakuru urundi rwego rwasabye; kudasumbanya, kudatinza no kudasiragiza abarugana.
Inyito ya ruswa yaragutse
Umuvunyi Mukuru wungirije ushinzwe gukumira no kurwanya ruswa, Musangabatware Clément, avuga ko muri iri tegeko rishya inyito ya ruswa yagutse ihuzwa n’ikubiye mu masezerano y’ Umuryango w’Abibumbye.
Yagize ati “Itegeko rishya rivuga ko ruswa ari igikorwa icyo ari cyo cyose gikorewe mu nzego za Leta, iz’abikorera, sosiyete sivili, n’imiryango mpuzamahanga ikorera cyangwa ishaka gukorera mu Rwanda, kigamije gusaba, kwakira cyangwa gutanga indonke mu buryo bunyuranyije n’amategeko hagamijwe kwigwizaho umutungo udashobora gusobanura inkomoko yawo cyangwa gukora ishimishamubiri kugira ngo hakorwe umurimo cyangwa igikorwa mu buryo bunyuranyije n’amategeko byaba bikozwe na nyir’ubwite cyangwa binyujijwe ku wundi muntu.”
Mukeshabatware yungamo ati “Ruswa igaragarira muri kimwe mu bikorwa bikurikira: gusaba, kwakira cyangwa gutanga indonke; gusaba, gusezeranya cyangwa gukora ishimishamubiri rishingiye ku gitsina; gufata ikemezo gishingiye ku itonesha, ubucuti, urwango, ikimenyane cyangwa ikenewabo; gukoresha igitinyiro; kudasobanura inkomoko y’umutungo; kunyereza umutungo; gukoresha umutungo wa Leta icyo utagenewe; gukoresha nabi umutungo ufitiye rubanda akamaro; gusonera bitemewe n’amategeko; kwaka cyangwa kwakira amafaranga bidakwiye cyangwa arenze ateganyijwe; gukoresha ububasha uhabwa n’itegeko mu nyungu bwite no kwiha inyungu zinyuranyije n’amategeko.”
Kunyereza umutungo byabaye icyaha cya ruswa kandi ntigisaza
Musangabatware avuga ko zimwe mu mpinduka itegeko rishya ryo kurwanya ruswa zizazana harimo kuba kunyereza umutungo byarabaye icyaha cya ruswa kandi kidasaza.
Akomeza avuga ko umuntu wese, yaba umukozi wa Leta cyangwa undi ukora umurimo wa Leta cyangwa ukora mu nzego zayo, umuyobozi cyangwa umukozi mu kigo cy’ubucuruzi cyangwa isosiyete y’ubucuruzi cyangwa koperative cyangwa ukorera undi muntu, umuryango ushingiye ku idini cyangwa undi muryango uwo ari wo wose, ukoresha mu nyungu ze cyangwa iz’undi, umutungo, amafaranga cyangwa inyandiko z’agaciro yahawe cyangwa yashyikirijwe kubera imirimo akora cyangwa ukoresha mu nyungu ze abakozi ashinzwe ku bw’umurimo aba akoze icyaha.
Nkuko akomeza abivuga, ngo iyo abihamijwe n’urukiko, ahanishwa igifungo kitari munsi y’imyaka irindwi (7) ariko kitarenze imyaka icumi (10) n’ihazabu y’amafaranga y’u Rwanda yikubye inshuro kuva kuri eshatu (3) kugeza kuri eshanu (5) z’agaciro k’umutungo yanyereje.
Ukutaryozwa icyaha cya ruswa
Umuvunyi Mukuru wungirije ushinzwe gukumira no kurwanya ruswa yakomeje abwira Imvaho Nshya ko umuntu watanze cyangwa wakiriye indonke mu rwego rwo gufasha ubutabera kubona ibimenyetso ku cyaha cya ruswa adafatwa nk’uwakoze icyaha iyo yabimenyesheje inzego z’ubutabera mbere y’uko icyo cyaha gikorwa.
Yagize ati “Nta buryozwacyaha bubaho ku muntu watanze cyangwa wakiriye indonke, ubimenyesha inzego z’ubutabera mbere y’uko ikurikiranwa ry’icyaha ritangira, atanga amakuru cyangwa agaragaza ibimenyetso.”
Mukeshabatware yasabye Abanyarwanda bose kongera imbaraga mu bufatanye mu kurwanya ruswa mu gihugu.


text:
KANDA HANO UREBE VIDEO
Mu buzima bwa buri munsi, abantu barakunda abandi bagakundwa ariko ntibigaragare mu buyo bumwe kuko n’intego zitaba ari zimwe.
Hari urukundo nyakuri rushobora nu kuganisha ku gushakana, hakaba n’urukundo umuntu yakwita uruhutiyeho ari ko nubwo zose ari inkundo zikaba zitandukanye haba mu biziranga, haba no mu mushyirirwe mu bikorwa yazo.
*Urukundo ruhutiyeho (Clash), rurangwa akenshi n’utugambo tworoshye, turyoshye tw’ubusabusa abantu barurimo babwirana ariko muri make nta mushinga cyangwa undi musaruro bigaragara ko wavamo.
*Mu rukundo nyarwo, habaho kuganira no kungurana ibitekerezo ku mushinga runaka kishobora kubateza imbere ndetse bakagira n’umwanya uhagije wo kuganira ku rukundo.
*Urukundo ruhutiyeho rwibanda cyane ku bice bimwe na bimwe by’umubiri umuntu aba yarakundiye undi urugero isura, ikimero, imigendere, inseko, kuberwa ubutunzi n’ibindi…
*Urukundo nyarwo ntirugendera ku bintu runaka bidasanzwe bigaragara ku bakundana nk’ibyagaragaye hejuru, ahubwo iyo abakundana bari mu rukundo nyakuri bumva banyuzwe n’uko bari. Mu yandi magambo baba barimariranyemo.
*Mu rukundo ruhutiyeho, iyo habayeho kutumvikana, abakundana bahita batandukana byihuse kuko buri wese aba yumva nta kibazo ko azabona abandi bameze nka we.
*Iyo urukundo nyarwo rugaragayemo agatotsi, abakundana ntibihutira gutandukana ahubwo bashobora no kumara igihe babyigaho bakazafata umwanzuro nyuma ndetse byanaba ngombwa bagakomezanya.
*Urukundo ruhutiyeho rutuma umwe mu bakundana yica ku bandi bantu kuko aba yumva arangamiye umuntu umwe gusa kubera cya kintu amukurikiyeho, nyamara iyo amaze kukigeraho cyangwa bashwanye arabagarukira.
*Mu rukundo nyakuri, abakundana ntibafuhirana bya cyane ahubwo bahana akanya ko kuganira n’izindi nshuti n’abavandimwe. Uru rukundo nyakuri iyo urugenzemo neza, na za nshuti n’imiryango birabashyigikira.
*Urukundo ruhutiyeho akenshi ruganisha ku mibonano mpuzabitsina mu gihe urukundo nyakuri rwereka abarurimo ko imibonano mpuzabitsina atari cyo kimenyetso cyonyine kigaragaza abakundana.
*Iyo mu rukundo ruhutiyeho habayeho kurumvikana ku mpande zombi zumva ko byazicikiyeho aho kureba icyakorwa mu gihe urukundo nyakuri rwo rutegereza kandi rukihangana.
*Urukundo ruhutiyeho rurangwa nuko abakundana bishimira kuratira abandi ibyo bakoze (namusomye, twasohokanye,…) mu gihe abari mu rukundo nyakuri baceceka abantu bakabibwirwa n’uko babyiboneye.
*Urukundo ruhutiyeho rurafuha cyane (jealous) ariko mu by’ukuri nuko haba hari inyungu idasanzwe abarukundana babifitemo. Mu gihe hatabaho gufuha cyane ku bakundana urukundo nyarwo kuko bagirirana icyizere.
Nubwo urukundo ruhutiyeho rushobora gukura rukavamo urukundo nyarwo, ntirukunze kuramba kuko indamu abarukundana baba bari barutegerejeho baba bamaze kuzibona.
Inama: Si byiza gukunda cyangwa gushakana n’umuntu kuko hari icyo umukurikiyeho cyaba umutungo, ubwiza n’ibindi, ahubwo kubera “urukundo”.


text:
Eliya na Elisa abahanuzi b’Uwiteka Bibiliya ibavugaho iki ?
Akenshi mu bantu bibaho kugira uwo wiyumvamo mukabana igihe kirekire nk’inshuti bitewe n’impamvu nyinshi tutarondora hano. Gusa nta muntu wabana n’undi abibonamo igihombo akenshi abateganya inyungu kabone nubwo zaba ari nkeya. Kuba hari icyo ushaka kugeraho ukiyambaza undi byerekanako nta muntu wihagije wenyine. Kubana neza ni umugambi w’Imana mu bantu.
Eliya na Elisa ni bantu ki ?
Eliya na Elisa bombi bari abahanuzi bakomeye. Izina Eliya risobanura ngo “ Imana ni umwami, cyangwa Umwami ukomeye” , Elisa risobanura ngo “ Agakiza k’Imana”. Eliya ni mwene Tishubi kandi yari n’umusuhuke w’ i Galeyadi
(1Abami 17:1). Elisa we ni mwene Shafati ahitwa Abeli Mehola mu majyepfo ya Isiraheli (1abami19:16)
Eliya yahanuye ku ngoma y’umwami Ahabu, Ahaziya na Yoramu, bayoboraga Isirayeli. Elisa nawe yahanuye ku ngoma ya Yoramu , Yehu, Yehowahazi na Yehowasi. Eliya yavugaga make cyane we yatambutsaga ubutumwa agahitako agenda vuba yihuse.(2Abami1:4).
Abami bose bari bamuzi kandi bamutinya .(2abami1:4,8). Yishe abahanuzi ba bali na ashera magana inani na mirongo itanu(850), ni ukuvuga magana ane na mirongo itanu(450) ba bali na magana ane(400) ba ashera. (1abami 17:40).
Ibi ni bimwe mu bitangaza Elisa yakoze:
•Yateje amapfa: Yakobo 5:17, 1Abami 17:1
•Yatuburiye umupfakazi amavuta: 1Abami 17:14
•Yazuye umwana wapfuye: 1Abami 17:22
•Yahamagaye umuriro utwika igitambo: 1Abami 18:38
•Yagaruye imvura: 1Abami 18:41
•Yahamagaye umuriro atwika abaje kumufata: 2Abami 1:10
•Yagabanyijemo amazi mo kabiri: 2Abami 2:8
Ibi ni bimwe mu bitangaza Elisa yakoze
•Yagabanyijemo Yorodani kabiri: 2Abami 2:14
•Yahumanuye amazi arura: 2Abami 2:21
•yavuma abahungu bahita baribwa n’idubu: 2Abami 2:24
•Yujuje ikibaya amazi : 2Abami 3:17
•Amazi y’ikibaya yahindutse amaraso: 2Abami 3:22
•Yujuje ibintu byose amavuta: 2Abami 4:4
•yabwiye umunemukazi ko azabakikiye umwana: 2Abami 4:16
•yazuye umwana wapfuye: 2Abami 4:34
•yakijije imboga uburozi: 2Abami 4:41
•yatubuye imitsima : 2Abami 4:43-44
•yakijije Namani ibibembe : 2Abami 5:15
•yateje Gihezi umugaragu we ibibembe: 2Abami 5:27
•Yarerembesheje intorezo : 2Abami 6:6
•yahishuye amabanga y’ingabo z’i Siriya: 2Abami 6:9
•yasabyeko umuntu ko ahumuka akabona amafarashi : 2Abami6:17
•yahumishije ingabo z’i Siriya : 2Abami 6:18
•Yahumuye amaso y’ingabo z’I Siriya : 2Abami 6:20
•yavuzeko inzara ishize:2Abami7:1
•yavuzeko umutware w’umwami azahita apfa: 2Abami7:2
•yavuzeko inzara izatera Imyaka irindwi : 2Abami8:1
•Yabwiye umwami Benehadadi ko azapfa: 2Abami8:10
.Umuntu yaguye ku magufwa ya Elisa arazuka: 2Abami 13:21
Elisa yari umuhanuzi ucishije make, ubwo shebuja Eliya yamujugunyiraga umwitero yahise amenya icyo gukora nta kindi ni ukurikira. Yahise akurikira Eliya kugeza umunsi yajyanwe ku igare ry’umuriro (1abami 19:19-20).
Eliya na Elisa ni abahanuzi twavugako bari abanyembaraga , bagiye bihanangiriza, bakanahana abami ba Isirayeli babahora ibyaha byabo. Eliya yari umuhanuzi w’intangarugero kuko ubwo Yesu yasengaga ku mususozi arabagirana yagaragaye avugana na Eliya na Mose (Luka 9:28-36).
Eliya na Elisa bambaraga impu z’ihene n’intama kimwe na Yohana umubatiza. (Abaheburayo 11:37). Eliya yagaburiwe n’igikona, umupfakazi na marayika mu bihe bikomeye by’akaga ubwo Yezebeli yashakaga kumwica ariko arabyihanganira.
Dukwiye gukurikira abantu bazadufasha kugera aho Imana ishaka ko tujya, kandi burya icyo umuntu atindanye nacyo barasa kubera kubana n’umuhanuzi w’Imana byatumye Elisa aba umuhanuzi kandi yarahamagawe ari umuhinzi uhingisha inka, binarangira akoze ibitangaza biruta ibya sebuja Eliya. (1abami 19:19-20).
SOURCE: https://bibleview.org
http://www.chabad.org
Ismael [email protected]


text:
Tariki ya 20 Nzeri 2018 , Minisitiri Dr. Mutimura Eugene yagiye mu karere ka Nyamasheke abanza kuzenguruka muri bimwe mu bigo by’amashuri nyuma abwira TV/Radio One ko yahasanze ibibazo byinshi kandi birimo iby’ingutu harimo kuba muri aka karere abana baho bakunze gukererwa ishuri ndetse abandi bakarivamo agakomeza avuga ko yanahasanze ikibazo cy’abarimu badashoboye aho usanga umwarimu wigisha isomo ariko yagera hagati agasanga hari bimwe mu bice bigize iryo somo (Chapitre) atumva neza akajya gushaka undi mwarimu uyimwigishiriza.
Bamwe mu bayobozi b’ibigo by’amashuri ndetse n’abashinzwe uburezi muri aka karere ka Nyamasheke bavuga ko impamvu zitera abana gukererwa cyane ndetse no kuva mu ishuri harimo kuba biga ahantu kure . Umuyobozi w’ikigo cy’amashuri abanza cya VERO Madame Nyiranzeyimana Vestine we avuga ko ikigo ayoboye kuva ku cyumba kimwe cy’ishuri ujya ku kindi harimo intera ya metero 500 ndetse hakaba hari n’ibindi byumba byubatswe handi byigiramo abana kuva mu mwaka wa mbere kugeza mu mwaka wa gatatu giherereye ku ntera ya kilometero irenga kandi aha hose akaba ahayobora ari wenyine bityo ko gukurikirana imyigire y’abana bitakoroha ndetse hakaba hari nubwo abana bagorwa n’urugendo bakora bagahitamo kuva mu ishuri bakajya kuroba mu kiyaga cya kivu.
Muri aka karere ka nyamasheke habarurwa abana 2591 bataye ishuri ariko ngo muri uku kwezi bamaze kugarura abagera 1453 bo mu mashuri abanza ndetse na 402 bo mu mashuri y’isumbuye.


text:
Abahanzi bari muri Primus Guma Guma basuye ishuri rya muzika ku Nyundo (Amafoto)
Abahanzi bari mu irushanwa rya Primus Guma Guma Super Star 2017 (PGGSS7) barahamagarira abiga mu ishuri rya Muzika ku Nyundo kubafasha guhangana n’umuziki mpuzamahanga.
Babibabwiye ubwo basuraga iryo shuri kuri uyu wa gatanu tariki ya 28 Mata 2017.
Abo bahanzi ubwo basuraga ishuri rya Muzika riri ku Nyundo mu Karere ka Rubavu, batunguwe n’impano muri muzika abaryigamo bafite.
Platini uririmba mu itsinda rya Dream Boys, wavuze mu mwanya w’abo bahanzi bandi yatangaje ko bishimira uburyo umuziki wo mu Rwanda utera imbere, bateza imbere abawufitemo impano.
Agira ati “Twe mubona bamwe twatangiye umuziki tudafite ubumenyi nkubwo mufite, uretse kugendera ku mpano.
Mwe mwagize amahirwe mwiga byinshi twe tutabonye. Turifuza ko muza tugafatanya guhangana n’umuziki mpuzamahanga wadusize.”
Ishuri ryigisha muzika ryo ku Nyundo rimaze imyaka ine ritangiye, ryibanda guha abaryigamo ubumenyi bwo gukoresha ibikoresho bya muzika, kuririmba, kwandika, gutunganya umuziki no kuwucuruza.
Murenzi Janvier wigisha muri iryo shuri ahamagarira abahanzi bari muri PGGSS7 kugana iryo shuri bagafatanya gutanga ubumenyi muri muzika.
Agira ati “Ndabisabiye mujye muza mudufashe, musuhuze aba bahanzi bakiri bato kandi mubahe ubunararibonye.”
Abanyeshuri biga mu ishuri rya Muzika ryo ku Nyondo bagaragarije abo bahanzi ko hari byinshi bazi muri muzika bararirimbira baranacura.
TMC umwe muri abo bahanzi wakurikiranaga imiririmbire y’abo banyeshuri, abyinisha ikirenge yagize ati “Ndabona ari byiza cyane.”
Abo bahanzi bari muri PGGSS7 mbere yo gusura ishuri rya Muzika ryo ku Nyundo, babanje kwitabira igikorwa cyo gushyikiriza sheki ya miliyoni 3RWf zo kwishyurira mitiweri abaturage 1000 bo mu murenge wa Nyamyumba muri Rubavu.
Andi mafoto
Ubwo abahanzi bari bari mu ishuri rya Muzika ku Nyundo
Abahanzi bari muri Primus Guma Guma banasuye abaturage b’i Nyamyumba bagurira mitiweri ababarirwa mu 1000
Ibitekerezo ( 1 )
nibyo rwose, Abanyarwanda tugomba kurangwa n’umuco WO gufashanya, that good wonderful